בקיצור - בכורות - ל"ג-ל"ט

**לבריאות והצלחת**

**שמואל בן זכריה וקלרה אידל. מרים בת יהושע ומרתא**

**פתחיה בן יאיר וחנה. חגית בת שמואל ומרים**

**וילדיהם דרור הלל ואשר יש'**

**עודד בן שמואל ומרים. מעין בת אפרים ואורלי**

**וילדיהם ידידיה רננה שירה אמונה**

**רועי בן משה ושרה. תמר בת שמואל ומרים**

**לרפואת חיים שמואל בן סימה**

**לעילוי נשמת פרל בת רבקה ע"ה**

**לעילוי נשמת**

**אלישבע שולביץ ע"ה בת יבלחט"א יעקב אליהו ושרה הורביץ**

**לעילוי נשמת**

**הבחור שמואל אלעזר ז"ל בן יבלחט"א נתן ואביבה הורביץ**

**דף ל"ג**

**חטאת בעלת מום שנפדית**

מי שמחויב קרבן חטאת, ו**הפריש שתי בהמות לצורך חובתו**, [שאם ייפול מום באחת, תהא חברתה לאחריות], **ונפל מום באחת**, אם יקריב את התמימה, בלא לפדות את חברתה, בשעה שיזרק דמה של תמימה, ויתכפרו הבעלים, שוב לא יוכל לפדות את חברתה, כי הלכה למשה מסיני, שחטאת שנתכפרו בעליה, [נאסרת, ויש כונסה לחדר בלא מזון, והיא] מתה, ולכן, **תחילה יש לפדות את בעל המום**, **ולאחר מכן להקריב את התמימה**.

**ולדעת תנא קמא בברייתא** – **לא די בכך שיפדו את בעלת המום קודם שיתכפרו הבעלים בזריקת דם התמימה**, **כי גם אחר הפדיון**, **עדיין היא נידונית כחטאת**, **ואם עתה יתכפרו בעליה בתמימה**, **היא תאסר**, **ורק אחר שחיטתה פוקעת ממנה קדושת חטאת לגמרי**, ושוב אינה נאסרת כשיתכפרו בעליה, ולכן תחילה יש לשחוט את בעלת המום הפדויה, ורק אחר כך להקריב את התמימה.

**ולדעת רבי אלעזר ברבי שמעון** – **אף אחר שחיטת בעלת המום**, **כל זמן שהיא קיימת**, **היא נידונית כחטאת**, **ולכן כל זמן שהיא בעולם**, **אפילו נתבשלה כבר בקדרה**, **כשיתכפרו בעליה בתמימה**, **היא תאסר**, ולכן, תחילה יש לאכול את כל בשר בעלת המום, ורק אחרה כך להקריב את התמימה.

**מתי אין מרגילים**

הרוצה לעשות מעור הבהמה מפוח לנפחים או נוד למוכרי דבש ושמן מפשיטו בשלמות דרך רגליו [כלומר מפשיט והולך מן הצואר ועד הרגלים ויוצא שלם] ומלאכה זו נקראת הרגלה [מלשון רגלים] ומבואר בברייתא שיש זמן ובהמות שההרגלה אסורה בהם. ואלו הם:

**א**. **אין מרגילים ביום טוב**.

ביום טוב מותר לעשות מלאכות לצורך אוכל נפש, ובכלל זה שחיטה, והפשטת העור, שהם חלק מהכנת המאכל לאכילה.

ומכל מקום לא הותרו המלאכות אלא לצורך יום טוב, אבל מה שאינו לצורך יום טוב, אסור, ו**מאחר שהפשטת העור דרך הרגלה היא טרחה יתירה**, **ואין הדבר לצורך יום טוב**, [כי העור אינו ראוי לעשות ממנו כלי ביום טוב], אסור לעשות זאת ביום טוב.

**ד**. **אין מרגילים בקדשים**.

אף על פי שעור הקרבנות ניתן לכהנים, ודינו כחולין אצלם, לעשות ממנו כל דבר, אסור להפשיט את הקרבנות דרך הרגלה, לעשות מן העור מפוח או נוד, **כי העושה כן**, **חס על העור**, שיופשט שלם, **וכדי שלא יחתך העור**, **הוא מסיר עמו מעט מן הבשר**, **והרי זה מבזה קדשים**.

**ב**. **אין מרגילים בבכור**.

**לדברי רב חסדא** – **דין הברייתא**, שאין מרגילים בבכור בעל מום, הוא רק **כדעת בית שמאי**, **האומרים**, **שבכור בעל מום בקדושתו עומד**, [שאינו נאכל לזרים או לטמאים שטומאה יוצאת מגופם, כפי שנתבאר לעיל], ולכן כשם שאין מרגילים בקדשים, ובכלל זה בבכור תם, כך אין מרגילים בבכור בעל מום שקדושת תמות עליו. אבל לשאר החכמים, אף לדעת רבי אלעזר ברבי שמעון, האומר, שחטאת בעלת מום שנפדית, בקדושתה עומדת, [ונאסרת כשיתכפרו בעליה באחרת], יתכן שמודה הוא, שבכור בעל מום אינו עומד בקדושתו, ומותר להרגילו, כי יש לחלק בין שאר קדשים שנפל בהם מום, שקדושתם חמורה, שכן בני פדיון הם, ולכן גם אחר הפדיון קדושתם עליהם, לבין בכור שקדושתו קלה, שאינו בר פדיון, ולכן אחר שנפל בו מום יהא מותר להרגילו.

**ולדברי מערבא משמיה דרבינא** – **דין הברייתא** שאין מרגילים בבכור בעל מום, **הוא כדברי הכל**, אף כדעת האומרים, שבכור בעל מום אינו קדוש כתם, ונאכל לזרים ולגוים, **והסיבה שאסור להרגילו**, **מפני שבזיון גדול הוא**, **שנראה כעובד עבודה בקדשים**, שמוכר העור לצורך מפוח, כשהוא עדיין על הקדשים.

**וכן לדברי רבי יוסי בר אבין** – **דין הברייתא**, שאין מרגילים בבכור בעל מום, **הוא כדברי הכל**, **והסיבה שאסור להרגילו**, **שמא יגדל ממנו עדרים עדרים**, שאם יהא מותר להרגילו, יבוא להשהותו מלשחוט, עד שימצא בני אדם המבקשים עורות שלימים, ובין כך ובין כך יבוא בו לידי תקלה בגיזה ועבודה.

**ג**. **אין מרגילים בפסולי המוקדשים**.

**לדברי רב חסדא** – **דין הברייתא**, שאין מרגילים בהמות קדשים שנפל בהן מום ונפדו, הוא רק **כדעת רבי אלעזר ברבי שמעון**, **האומר**, **שקרבן בעל מום שנפדה**, **בקדושתו עומד אף אחר שנשחט**, ולכן כשם שאין מרגילים בקדשים שלא נפדו, כך אין מרגילים בקדשים שנפדו. אבל לשאר החכמים, אף לדעת בית שמאי, האומרים שבכור בעלת מום בקדושתו עומד, יתכן שמודים הם, שפסולי המוקדשים שנפדו אינם עומדים בקדושתם, ומותר להרגילם כי יש לחלק ביניהם לבין בכור שהבכור קדושתו חמורה שהיא מרחם, ולכן גם אחר שנפל בו מום קדושו עליו, מה שאין כן פסולי המוקדשים שקדושתם קלה שאינה מרחם, ולכן אחר שנפל בהם מום ונפדו, יהא מותר להרגילם.

**ולדברי מערבא משמיה דרבינא** – **דין הברייתא**, שאין מרגילים בפסולי המוקדשים שנפדו, **הוא כדברי הכל**, **והסיבה שאסור להרגילו**, **מפני שבזיון גדול הוא**, **שנראה כעובד עבודה בקדשים**, שמוכר העור לצורך מפוח, כשהוא עדיין על הקדשים.

**וכן לדברי רבי יוסי בר אבין** – **דין הברייתא**, שאין מרגילים בפסולי המוקדשים, **הוא כדברי הכל**, **והסיבה שאסור להרגילם**, **שמא יגדל מהם עדרים עדרים**, שאם יהא מותר להרגילם, יבוא להשהותם מלשחוט, עד שימצא בני אדם המבקשים עורות שלימים, ובין כך ובין כך יגדל עדרים מפסולי המוקדשים, ויבוא בהם לידי תקלה בגיזה ועבודה.

**בכור תם שאחזו דם**

בכור תם של בהמה טהורה עומד להקרבה, ואינו מותר להישחט במדינה, אלא אם כן נפל בו מום קבוע בלא כוונה, אבל כל זמן שהוא תם וכשר להקרבה, אסור להטיל בו מום בכוונה, שנאמר, "כָּל מוּם לֹא יִהְיֶה בּוֹ", וקנסו חכמים את המטיל מום בכוונה, שלא יאכל הבכור על אותו המום, [וי"א שקנסו שלא יאכל הבכור כלל כפי שיתבאר בעזה"י בהמשך].

ונחלקו חכמים, מה דין בכור תם שאחזו דם, [=מין ממיני החולאים הבא על ידי ריבוי דם], **שרפואתו היא**, **שיקיזו לו דם**.

**>> דעת רבי יהודה** [במשנה ובברייתא], **ודעת חכמים במשנה**, **שהיא דעת רבי מאיר בברייתא**.

**מעיקר הדין**, **בכור שאחזו דם**, **אסור להקיז לו דם במקום שההקזה עושה בו מום קבוע**, [כגון לפגום אוזנו או שפתו], **אבל מותר להקיז לו דם במקום שההקזה אינה עושה בו מום קבוע**, [שפצע ההקזה מתרפא].

**מתחילת הסוגיה היה נראה**, שהסיבה, שלדעתם, מעיקר הדין אסור להטיל בו מום קבוע, **כי לדעתם בכור שאחזו דם**, אף על פי שהוא מסוכן בכך, מכל מקום, מאחר שמחלה זו ניתנת לרפואה, אינה מחשיבה את הבכור כמי שיש בו מום, ולכן **דינו כדין בכור תם**, **שאסור להטיל בו מום**.

**אולם למסקנת הסוגיה**, **בכור שאחזו דם נחשב כבכור בעל מום**, מאחר שלפי מצבו, בלא שיקיזו דמו, ימות, ואין לך מום גדול ממנו, **ואף על פי שהוא נחשב כבכור בעל מום**, **לדעת רבי מאיר ורבי יהודה**, **אסור לעשות בו מום נוסף**, כי בכתוב המלמד שאסור לתת מום בבכור, "כָּל מוּם לֹא יִהְיֶה בּוֹ", נאמר הריבוי, "כָּל", ללמד, שאף אחר שנפל בו מום, אסור לתת בו מום אחר.

**> ולדעת רבי יהודה** – **כל זה מעיקר הדין**, **אבל למעשה**, **תקנו חכמים**, **שלא יקיזו דמו כלל**, אף לא במקום שההקזה אינה עושה בו מום קבוע, והסיבה לכך, כי חכמים חששו, שאם יתירו לאדם להציל את בכורו, על ידי שיקיז לו דם, במקום שההקזה אינה עושה בו מום קבוע, מתוך שהוא בהול להצילו בהיתר, שוב לא ידקדק היכן הוא מקיז לו דם, ויבוא להקיז דם במקום שההקזה עושה בו מום קבוע, ולכן, מאחר שהקזה היא דבר שיכול לעשות בו מום קבוע, חכמים אסרו את ההקזה מכל וכל,ואפילו ימות הבכור בלא הקזה.

**> ולדעת רבי מאיר** – **לא אסרו חכמים את ההקזה במקום שאינה עושה בו מום קבוע**, כי אם חכמים היו באים לאסור את ההקזה לגמרי, היה מקום לחוש, שבעל הבכור, מתוך שהוא בהול על ממונו ההולך לאיבוד, לא ישמע להם, וילך להקיז לו דם, להצילו, ומאחר שכשנאסר בהקזה, לא שמע על חילוק מקומות בבכור, בין מקום שההקזה עושה מום קבוע למקום שאינה עושה מום קבוע, עתה כשיבוא להקיז, לא ידקדק היכן מקיז, ויבוא להקיז אף במקום שההקזה עושה מום קבוע, ונמצא שעל ידי האיסור שאסרו אותו חכמים בכל הקזה, יעבור על איסור תורה, שלא להטיל מום בבכור, ולכן, **יש להניח את הדבר כדין תורה**, **ולהתיר לו להקיז במקום שההקזה אינה עושה מום קבוע**, ועל ידי זה יקיז במקום המותר, ולא במקום האסור. [ואם עבר ועשה בו מום בהקזה הזו, לא ישחט הבכור על אותו המום].

**>> ולדעת רבי שמעון** [במשנה ובברייתא] **וכן לדעת חכמים** [**בברייתא**].

**מעיקר הדין בכור שאחזו דם מותר להקיז דמו אף במקום שההקזה עושה בו מום קבוע.**

**> לדעת רבי שמעון** [כפי שפירש רש"י במשנה] – **הסיבה לכך שמותר להקיז דם הבכור שאחזו דם**, אף כשההקזה עושה בו מום, היא, **כי לדעתו**, אף על פי שאסור להטיל מום בבכור גם כשאחזו דם, מכל מקום, כל זה כשמתכוון להטיל בו מום, אבל כשהתכוון לעשות דבר אחר, [=**אין מתכוון**], המעשה **מותר**, [שבכל מקום דעת רבי שמעון, שכל מה שאסרה תורה, לא אסרה אלא כשמתכוון לעשות את האיסור, אבל כשמתכוון לעשות דבר אחר, המעשה מותר], ולכן, זה שכוונתו להקיז דם כדי להציל הבכור שלא ימות, ואין כוונתו להטיל בו מום, מותר להקיז את דם הבכור, אף במקום שההקזה עושה בו מום, כי לא התכוון להטלת המום. [ולא נתבאר במשנה, מה דין הבכור, כשהטיל בבכור מום על ידי ההקזה, האם מעתה מותר להישחט במדינה או לא].

**> ולדעת חכמים ורבי שמעון בברייתא** [שכמותו פסק רב יהודה אמר רב]– **הסיבה לכך**, **שמותר להקיז את דם הבכור שאחזו דם**, אף כשההקזה עושה בו מום, **כי לדעתם**, **לא אסרה תורה להטיל מום בבכור**, אלא בעודו תם, שנאמר, "תָּמִים יִהְיֶה לְרָצוֹן כָּל מוּם לֹא יִהְיֶה בּוֹ", אבל בבכור **בעל מום**, מותר לתת מום אחר, **ו**אם כן, **בכור זה שאחזו דם**, מאחר שלפי מצבו, בלא שיקיזו דמו, ימות, **אין לך מום גדול ממנו**, ואם כן, מותר להטיל בו מום נוסף, ולכן, אף כשההקזה עושה בו מום, אין בכך כלום, וההקזה מותרת, כי מותר לתת בבכור זה מום. [**ומבואר בברייתא**, **שלדעת רבי שמעון**, מאחר שנעשה בו מום על ידי ההקזה, אף שעתה סר ממנו המום הראשון, של אחיזת הדם שבא מעצמו, ואין בו אלא את המום של ההקזה, שנעשה על ידי האדם, הוא מותר באכילה, ואינו כבכור שנתנו בו מום בכוונה, שאינו **נאכל על ידי אותו מום**. **אבל לדעת חכמים**, אף שמותר לעשות בו מום בהקזה, **אינו נאכל מחמת המום הזה**, אלא כשיפול בו מום אחר].

**מחמץ אחר מחמץ**

איסור חימוץ האמור **במנחות**, הוא בכל אחד ממעשי המנחה, [לישה, עריכה, אפיה, וקיטוף], ואפילו אם כבר נעשה אחד המעשים הללו בחמץ, [ובכך נפסלה המנחה], אסור לעשות מעשה נוסף בחמץ.

ודין זה, שבמנחות המחמץ אחר מחמץ **חייב**, למד, מתוך **שנאמר** האיסור "**לֹא תֵעָשֶׂה חָמֵץ**", ולאחר מכן נשנה "**לֹא תֵאָפֶה חָמֵץ**", ללמד שגם המחמץ אחר המחמץ חייב.

**מסרס אחר מסרס**

נאמר בעניין פסול הקדשים מחמת מום של סירוס, "וּמָעוּךְ וְכָתוּת וְנָתוּק וְכָרוּת לֹא תַקְרִיבוּ לַה' וּבְאַרְצְכֶם לֹא תַעֲשׂוּ", ללמד שאסור לסרס בעלי חיים.

ומתוך שנאמר בכתוב הזה, "וּמָעוּךְ וְכָתוּת וְנָתוּק [לגמרי] וְכָרוּת [שהביצים כרותות אבל עודן תלויות בכיס]", אף שלכאורה לא היה צריך לכתוב "וְנָתוּק" [לגמרי], שכן אם על "וְכָרוּת" [שאינו מנתק לגמרי] **חייב**ים משום סירוס, כל שכן שעל ניתוק גמור חייבים, והטעם שבכל זאת נאמר גם "וְכָרוּת" וגם "וְנָתוּק", ללמד, שחייבים על הניתוק אף אחר הכריתה, ומכאן שהמסרס חייב על הסירוס, אף על פי שסירס דבר שכבר נסתרס.

**מטיל מום בקדשים שכבר יש בהם מום**

נאמר "וְאִישׁ כִּי יַקְרִיב זֶבַח שְׁלָמִים לַה' לְפַלֵּא נֶדֶר אוֹ לִנְדָבָה בַּבָּקָר אוֹ בַצֹּאן תָּמִים יִהְיֶה לְרָצוֹן כָּל מוּם לֹא יִהְיֶה בּוֹ", ללמד ש**אסור להטיל מום בקדשים**.

**לדעת רבי מאיר** ורבי יהודה – הריבוי "כָּל מוּם לֹא יִהְיֶה בּוֹ", בא ללמד, שלא רק כשהוא תמים אין לתת בו מום, אלא **אף אחר שנעשה בעל מום אין להטיל בו מום נוסף**. וכל זה בעודם קדושים, **אבל אחר שנפדו** [מחמת המום], **מותר** להטיל בהם מום, שנאמר "תָּמִים יִהְיֶה לְרָצוֹן", ללמד, שדווקא בעודם קדושים, [ונחשבים כדבר העולה לרצון], אסר הכתוב להטיל בהם מום.

**ולדעת חכמים** – הכתוב "תָּמִים יִהְיֶה לְרָצוֹן", מלמד ש**אין איסור הטלת מום בקדשים אלא כשהם תמימים**,אבל אחר שנפל בהם מום, מותר להטיל בהם מום אחר. והריבוי "כָּל מוּם לֹא יִהְיֶה בּוֹ", בא ללמד שמכל מקום בעודם תמימים לא רק בידו אסור להטיל בהם מום, אלא אף לגרום להם למום, כגון להניח בצק או דבילה על אוזן הבהמה, כדי שיבוא כלב וישך את האוזן, אסור.

**חבית של תרומה שנפל בה ספק טומאה**

תרומה טהורה נאכלת לכהנים, ויש להיזהר לשמור אותה בטהרתה, להניח אותה מכוסה, ובמקום מוצנע, שלא תיטמא, שנאמר "וַאֲנִי הִנֵּה נָתַתִּי לְךָ אֶת מִשְׁמֶרֶת תְּרוּמֹתָי", ללמד שיש לשמור את התרומה.

ותרומה טמאה, נשרפת, אלא שמותרים הכהנים ליהנות ממנה דרך כילויה, כגון להדליק נר בשמן של תרומה טמאה, ולזלף יין תרומה טמאה.

ותרומה שיש בה ספק טומאה, כגון יין של תרומה, שספק אם ניטמא, הכהנים אינם יכולים לשתותו, שמא נטמא, ותרומה טמאה אסורה באכילה, וכמו כן אינם יכולים להנות ממנו דרך כילויו, כגון לזלפו, שמא לא נטמא, ואסור לכלות תרומה טהורה, אלא לאוכלה בלבד. ונחלקו חכמים מה דינו לעניין שמירתו בטהרה.

**לדעת רבי אליעזר** – אף על פי שאי אפשר לשתות את היין הזה, שהוא ספק טמא, **יש להיזהר לשומרו שלא יטמא בוודאי**, ולכן, אם היה מונח במקום גלוי, יניחנו במקום מוצנע, ואם היה מגולה, יכסנו.

**ולדעת רבי יהושע** – מאחר שעתה מחמת הספק אין היין ראוי לכלום, וכשיטמא בוודאי יהיה ראוי לכל הפחות לזילוף, **אין לשמור עליו שלא יטמא**, **ומותר להניחו במקום שיטמא מהרה**, כגון אם היה מונח במקום מוצנע, יניחנו במקום גלוי, ואם היה מכוסה, יגלנו.

**ולדעת רבן גמליאל** – אינו מוזהר עליו לעשות בו מעשה לשומרו בטהרה, ואינו מותר להניחו במקום שיטמא מהרה, אלא **יניחנו כמות שהוא**, אם היה מכוסי במקום מוצנע, ישאירנו שם, ואם היה מגולה במקום גלוי, ישאירנו שם.

**דף ל"ד**

- **מתחילה אמרו**, **שהסיבה שנחלקו רבי אליעזר ורבי יהושע בדין זה**, **היא**, **כי רבי אליעזר דורש** בכל מקום את הכתוב כפי שהוא נקרא, [=**יש אם למקרא**], ומאחר שהציווי על שמירת התרומה, נקרא בלשון רבים, "מִשְׁמֶרֶת תְּרוּמֹתָי", יש ללמוד, שיש שתי תרומות הטעונות שמירה, האחת היא תרומה טהורה, והשניה היא תרומה ספק טהורה ספק טמאה. **ורבי יהושע דורש** בכל מקום את הכתוב כפי שהוא נכתב, [=**יש אם למסורת**], ומאחר שהכתוב הזה נכתב בלשון יחיד, "מִשְׁמֶרֶת תְּרוּמָתִי" , יש ללמוד, שלא נצטוו לשמור אלא תרומה אחת, היא תרומה טהורה. אולם דחו ביאור זה כי מבואר במקום אחר שגם לדעת רבי אליעזר יש אם למסורת.

- **ולמסקנה אמרו**, **שלדברי הכל**, הכתוב "מִשְׁמֶרֶת תְּרוּמֹתָי" מלמד, ש**יש לשמור רק תרומה הראויה לך**. ולפיכך **דעת רבי יהושע**, שכל שאינה ראויה, **אף** שהסיבה לכך היא מחמת **ספק טומאה**, שוב **אינה טעונה שמירה**. **אולם דעת רבי אליעזר**, **מאחר שיתכן שייוודע הדבר שלא נטמא** [=שמא יבוא אליהו ויטהרנה] ותהא ראויה, **יש לשומרה**, ורק כשבוודאי לא תהא ראויה יותר שוב אין חיוב לשומרה.

"**לֹא יִמְשֹׁל לְמָכְרָהּ בְּבִגְדוֹ בָהּ**"

בעניין אמה עבריה נאמר "לֹא יִמְשֹׁל לְמָכְרָהּ בְּבִגְדוֹ בָהּ" ללמד שיש אופן שאינה נמכרת ונחלקו חכמים מהו האופן הזה.

**לדעת רבי עקיבא** [ולגרסת רבינו תם זו דעת רבי אליעזר] – **אין אדם מוכר את בתו הקטנה לאמה**, **אחרי שקידש אותה פעם אחת**, [וחזרה אליו מן האירוסין, בגט או במיתת הבעל].

**ולדעת רבי אליעזר** [ולגרסת רבינו תם זו דעת רבי עקיבא] – **אין אדם מוכר את בתו הקטנה לאמה**, **אחרי שמכר אותה פעם אחת**, [וחזרה אליו כשיצאה מהאדון בשש או ביובל או במיתת האדון].

**ולדעת רבי שמעון** [המובאת במסכת קידושין] – **אין אדם מוכר את בתו הקטנה לאמה**, **לא** **כשקידש אותה פעם אחת**, **ולא כשמכר אותה פעם אחת**.

[אבל לדברי הכל, אדם מקדש את בתו, כל זמן שהיא ברשותו, בין אם קידש אותה פעם אחת, ובין אם מכר אותה פעם אחת].

|  |  |  |
| --- | --- | --- |
|  | קידש תחילה | מכר תחילה |
|  | ובא למכור | ובא לקדש שוב | ובא למכור שוב | ובא לקדש |
| רבי עקיבא | אינו רשאי | רשאי | רשאי | רשאי |
| רבי אליעזר | רשאי | רשאי | אינו רשאי | רשאי |
| רבי שמעון | אינו רשאי | רשאי | אינו רשאי | רשאי |

**וסיבת המחלוקת הזו הוא**, **שרבי עקיבא סובר**, שפסוק שנכתב באופן אחד, ונקרא באופן אחר, העיקר הוא אופן קריאתו, [=**יש אם למקרא**], ומאחר שאנו קוראים "לֹא יִמְשֹׁל לְמָכְרָהּ בְּבִגְדוֹ בָהּ", משמעות הקריאה "בְּבִגְדוֹ" היא לשון בגד, כלומר אחר שפרשו עליה בגד פעם אחת, שהוא עניין קידושין, שוב אינה נמכרת לאמה. **ורבי אליעזר סובר**, שהעיקר הוא אופן כתיבתו, [=**יש אם למסורת**], ומאחר שכתוב "לֹא יִמְשֹׁל לְמָכְרָהּ בְּבֹגְדוֹ בָהּ", משמעות הקריאה "בְּבֹגְדוֹ" היא לשון בגידה, כלומר אחר שבגד בה האב פעם אחת ומכרה לאמה, שוב אינה נמכרת לאמה פעם נוספת. ורבי שמעון סובר, שאם אפשר לקיים את שני האופנים, שניהם עיקר.

**קנס צורם אוזן בכור וקנס קוצץ בהרת**

כבר נתבאר, ש**בכור נשחט ונאכל במדינה רק כשנפל בו מום בלא כוונה**, **אבל אסור להטיל בו מום בכוונה**, [כגון לצרום אוזנם], שנאמר "כָּל מוּם לֹא יִהְיֶה בּוֹ". **ומי שעבר על כך**, **והטיל מום בבכור**, אף שמעיקר הדין, מאחר שנעשה הבכור בעל מום, מותר הוא להישחט במדינה, מכל מקום **קנסו אותו חכמים**, **שלא ישחט הבכור**, כפי שיתבאר בעזה"י להלן.

וכן **מי שיש בגופו נגע צרעת**, **הרי זה טמא**, עדשירפא הנגע, או **עד שיקצץ ממנו בלא כוונה**, **אבל אסור לאדם לקצוץ מגופו בכוונה** נגע צרעת [כגון בהרת], שנאמר, "הִשָּׁמֶר בְּנֶגַע הַצָּרַעַת", **ומי שעבר על כך**, **וקצץ בהרתו**, אף שמעיקר הדין, מאחר שלמעשה עתה אין בו נגע, טהור הוא, מכל מקום **קנסו אותו חכמים**, **שלא נטהר בכך**, כפי שיתבאר בעזה"י להלן.

**> קנסות אלו וטעמם כדעת רבי אליעזר**.

**מסברא**, **כשאנו באים לקנוס** את הצורם אוזן בכור, ואת הקוצץ בהרתו, **יש לקנוס** אותם, **שלא יועיל המעשה שעשו**, כלומר אף שעל ידי הצרימה יש בבכור מום, ואף שעל ידי הקציצה אין בגוף המצורע בהרת, לא יועיל להם הדבר, ועליהם להמתין עד שייפול בבכור מום אחר, או עד שתהא למצורע טהרה אחרת, [כגון שייפול בו נגע אחר שיוכל להיטהר ממנו].

**אלא שאם היינו קונסים כך**, **הקנס היה מועיל רק למנוע את קציצת הבהרת**, אבל לא היה מועיל למנוע את הטלת המום.

**שכן זה שהיה רוצה לקצוץ בהרתו**, **היה יודע**, **שאם לא יקצוץ** אותה, **כשירפא** ממנו נגע זה, **יטהר**, **ולעומת זאת אם יקצוץ** אותה, הרי **כנגד הרווח שיוכל להשיג שיטהרוהו**, **כשלא יגלו שקצץ בכוונה**, **יוכל להפסיד**, **כשיגלו שקצץ בכוונה**, **ולא יטהרוהו על ידי הקציצה**, **ויצטרך להמתין עד שיהא בו נגע אחר**, **שיוכל להיטהר על ידי הטהרה ממנו**, ויתכן שלעולם לא יהא בו נגע אחר, ונמצא טמא לעולם, ולכן על ידי הקנס שלא תועיל לו הקציצה לטהרו, ימנע מלקצוץ.

**אבל לעניין צורם אוזן בכור**, **אם היה הקנס שלא יועיל המום הזה להתיר שחיטתו**, **לא היה הקנס מונע את הרוצה להטיל מום בבכורו**, **שכן אם לא היה מטיל בו מום**, **היה צריך להמתין עד שייפול בו איזה מום מעצמו**, **ואם כן**, **כשיעשה בו מום בכוונה**, **רק יוכל להרוויח**, משום **שאם לא יגלו שעשה את הדבר בכוונה**, **יתירו לו** את הבכור **מיד**, **ואם יגלו** שעשה את הדבר בכוונה, **לא יפסיד**, **אלא יצטרך להמתין עד שייפול בו מום אחר**, **כמו שהיה צריך להמתין עד עכשיו**, **ומאחר שבקנס זה** שלא יועיל לו המום שהטיל בכוונה, **לא היה נמנע מלהטיל בו מום**, **קנסו אותו קנס גדול יותר**, והוא, **שאם יעשה את הדבר בכוונה**, **לא יותר הבכור לעולם**, אף אם ייפול בו מום אחר, כדי שידע, שאם יטיל מום בכוונה, הוא יפסיד.

ואם כן, לדעת רבי אליעזר, המטיל מום בבכור, מפסיד, שלא ישחט הבכור לעולם. והקוצץ בהרתו מפסיד, שאינו נטהר בקציצה, אבל יטהר כשיהיה בו נגע אחר. [ונסתפק רב פפא, האם מיד כשייוולד בו נגע אחר נטהר מן הראשון, או רק אחר שיטהר מן האחרון נטהר מן הראשון, ונפקא מינה למי שנראה לו נגע שני בשבעת ימי חופתו או ברגל, שאז אין רואים את הנגעים, ואינו טמא מחמת הנגע השני, ויש להסתפק אם כבר נטהר מן הראשון או לא].

**> קנסות אלו וטעמם כדעת חכמים**.

**מסברא**, **כשאנו באים לקנוס** את הצורם אוזן בכור, ואת הקוצץ בהרתו, **יש לקנוס** אותם, **להחשיב את המעשה** שעשו באיסור, **כאילו לא נעשה כלל**, וכאילו הבכור עודו תם, והבהרת עודה בגופו של המצורע.

**ומאחר שלעניין הבכור**, **הקנס הוא שיחשב כבכור תם**, **כשייפול בו אחר כך מום** אחר, ויחשב כבעל מום **יהיה מותר לשוחטו במדינה**.

**אבל לעניין צרעת**, **מאחר שאנו מחשיבים את הבהרת כאילו עודה בגופו של המצורע**, **הרי זה טמא לעולם**, **אף אם ייוולד בו נגע אחר**, **ויטהר ממנו**, **כי מהבהרת הראשונה לא נטהר בכך** שנרפא מנגע אחר, **שכן אנו מחשיבים את הראשונה כאילו עודה בגופו**, ולא סרה ממנו. [ורק אם תפרח הצרעת בכל גופו, יטהר בכך, כדין מי פרחה הצרעת בכל גופו, כי לעניין זה, אף כשנחשיב את מקום הקציצה כאילו יש בו בהרת ראשונה עם זו שפרחה בו עתה, אין הדבר מונע את הטהרה, כי הפריחה של הנגע בכל הגוף מטהרת אותו].

ואם כן, לדעת חכמים, המטיל מום בבכור, מפסיד, שלא ישחט הבכור על אותו המום עד שייפול בו מום אחר. והקוצץ בהרתו מפסיד, שאינו נטהר ממנו לעולם.

**במקום שקנסו מה הדין כשמת**

**א**. **קנס על מכירת עבד לגוי**.

אסור לישראל למכור עבד [כנעני] לגוי כי עבד כנעני חייב במצוות כאשה וכשיהיה תחת הגוי ימנע ממנו לקיים ונמצא המוכר גורם לכך ומי שמכר עבדו לגוי, קנסו אותו חכמים שיפדנו [אפילו עד פי עשרה מדמיו] וישחררו. ונסתפקו חכמים במסכת גיטין, האם כשמת זה שמכר את העבד לגוי, עתה מוטל הקנס על הבן, וחייב לפדותו [מממון של אביו], או מאחר שהבן לא חטא במכירת העבד, לא קנסו אותו לפדותו.

**ב**. **קנס על כוון מלאכה למועד**.

מלאכת דבר האבד מותרת בחול המועד כשלא היה יכול לעשות הדבר קודם המועד, אבל אסור לכוון לכך, להניח מלאכתו עד המועד, ומי שכיוון מלאכתו למועד, קנסו אותו חכמים, שלא יעבוד, ויפסיד את הדבר. ונסתפקו חכמים במסכת מועד קטן, האם כשמת זה שכיוון מלאכתו למועד, עתה מוטל הקנס על הבן, ויפסיד הדבר, ולא יעבוד בו במועד, או מאחר שהבן לא חטא לכוון המלאכה למועד, לא קנסו אותו.

**ג**. **קנס על הטלת מום בבכור**.

וכמו כן נתבאר לעיל, שאסור להטיל מום בבכור, ולדעת רבי אליעזר, מי שהטיל מום בבכור, קנסו אותו שלא ישחט הבכור לעולם. ויש להסתפק, האם כשמת זה שהטיל מום בבכור, עתה מוטל הקנס על הבן, ולא ישחט הבכור עולמית, גם כשייפול בו מום אחר ביד הבן, או מאחר שהבן לא חטא להטיל מום בבכור, לא קנסו אותו.

- וספק זה קיים אף אם נאמר שלעניין מכירת עבד לגוי קנסו את הבן, כי אין להביא מזה ראיה לעניין בכור, כי לעניין מכירת עבד, יש סברא גדולה יותר לחייב גם את הבן לפדותו, משום שבכל רגע יש נזק מהמכירה, שבכל רגע האדון הגוי מונע מהעבד לקיים מצוות.

- וכמו כן ספק זה קיים, אף אם נאמר שלעניין מכוון מלאכתו למועד, לא קנסו את הבן, כי אין להביא מזה ראיה לעניין בכור, כי לעניין מכוון מלאכה במועד, יש סברא גדולה יותר, שלא לקנוס את הבן, משום שכשמת האב קודם המועד, לא עשה איסור בפועל, ואין זה כמי שהטיל מום בבכור, שכבר עשה איסור בפועל.

**ד**. **קנס על זיבול שדה בשביעית**.

אבל יש להביא ראיה, מהדין האמור לעניין שביעית, שאף שקנסו את המזבל את שדהו בשביעית, שלא יזרע אותה למוצאי שביעית, דעת רבי יוסי ברבי חנינא, שאם מת, לא קנסו את בנו, והבן מותר לזרוע את השדה למוצאי שביעית, והוא הדין לעניין בכור שהטיל בו מום בכוונה, שאף שקנסו אותו שלא ישחט לעולם, את בנו לא קנסו. [ומבואר בגמרא, שדווקא את המזבל או חורש בשביעית קנסו, שלא יזרע למוצאי שביעית, אבל המלקט ממנה עשבים תלושים, לא קנסוהו כלל].

**דף ל"ה**

**ה**. **קנס על היזק שאינו ניכר**.

ולדעת אביי, כן הדין לעניין היזק שאינו ניכר, [כגון מטמא טהרות חברו שאין ניכר בהם נזק הטומאה, שהוא דבר שאינו נראה], לדעת האומרים שאינו נחשב כנזק, ומהתורה אין בו חיוב תשלומים, וחכמים הם שקנסו אותו לשלם, כדי שלא ילך כל אחד ויטמא טהרות חברו. דווקא את המזיק עצמו קנסו אבל כשמת בנו פטור מלשלם.

**מטיל מום בבכור בלא לדעת שהדבר מתיר אותו**

**א**. **כשנעשה הדבר על ידי ישראל גדול**.

מתוך הסוגיה משמע, שכשישראל גדול מטיל מום בבכור, קנסו אותו ש**לא ישחט הבכור**, אף על פי שלא התכוון להתיר את הבכור במעשהו, שהיה סבור, שאין הבכור ניתר בכך, אלא כשייפול בו מום מעצמו, כי מכל מקום חטא בהטלת הבכור.

**ב**. **כשנעשה הדבר על ידי גוי**.

כשגוי הטיל מום בבכור, בלא לדעת שהמום מתיר את הבכור להישחט, [ואפילו יודע שמום שנפל מעצמו מתירו, אבל סבור שכשנעשה בו מום על ידי אדם אינו ניתר], **הבכור מותר להישחט** במדינה על המום הזה, כדין בכור שנפל בו מום מעצמו, כי לא נעשה שום איסור בהטלת המום, [שכן הגוי אינו מוזהר על כך].

ולא אסרו את הדבר, אף שהיה מקום לאסור, שמא יבואו להתיר גם כשישראל עושה כן.

ומכל מקום, כל זה כשהגוי אינו יודע שעל ידי מעשהו יהא הבכור מותר, אבל אם יודע שעל ידי מעשהו יותר הבכור, ולכך מתכוון, הבכור אינו מותר.

**ג**. **כשנעשה הדבר על ידי ישראל קטן**.

כשקטן הטיל מום בבכור, בלא לדעת שהמום מתיר את הבכור להישחט, **הבכור מותר להישחט במדינה** על המום הזה, כדין בכור שנפל בו מום מעצמו, כי לא נעשה שום איסור בהטלת המום, [שכן הקטן אינו מוזהר על כך].

ולא אסרו את הדבר, אף שהיה מקום לאסור, שמא יטעה הקטן לומר, שהדבר מותר, ויעשה כן גם כשיגדל.

ומכל מקום כל זה כשהקטן אינו יודע שעל ידי מעשהו יותר הבכור, אבל אם יודע שעל ידי מעשהו יותר הבכור, ולכך מתכוון, הבכור אינו מותר.

**בעט בבכור בשעה שהבכור רודפו והטיל בו מום**

מי שרדפו בכור בהמה טהורה לנגחו, וכדי להציל עצמו מהבכור, בעט בו, ובכך עשה בו מום, מאחר שלא נתכוון לעשות בו מום, אלא להציל עצמו, נעשה המום בהיתר, ולכן לא קנסו אותו שלא ישחט הבכור על המום, אלא **הבכור נשחט על המום הזה**, **ואפילו היה הבועט כהן**.

**היה בכור רודפו ובעט בו**

**אחר שרדפו והטיל בו מום**

נחלקו חכמים מה דין הבכור שרדף אחריו לנגחו, ולאחר שנח הבכור מרדיפתו, בא הנרדף, ובעט בו מחמת כעסו, ועשה בו מום.

**ללשון ראשון** של רב פפא – מאחר שבעיטה זו לא היתה להצלתו, כי כבר נח הבכור מרדיפתו, אינה בהיתר, ולכן **אין הבכור נשחט על המום הזה**.

**וללשון שני של רב פפא** – מאחר שבעיטה זו היתה מחמת כעסו על הבהמה, ולא כדי להטיל בה מום, לא קנסו אותו, ו**הבכור נשחט על המום הזה**.

**הטלת מום בבכור קודם יציאתו לאויר העולם**

הבכור אינו מתקדש [לשום דבר, ובכלל זה לאסור בו הטלת מום], אלא משעה שנולד, ולכן, לדעת רב יהודה, **מותר** להטיל בו מום קודם שיצא לאויר העולם, וכשיצא יתקדש כבכור בעל מום.

בגדי עיזים, שאוזניו ארוכות, ונראות קודם שיצא כל ראשו, יוכל להטיל מום באוזניו, קודם שיצא ראשו, ויהא נידון כילוד.

ובכבש שאזניו קצרות. ללשון ראשון, יוכל להטיל מום רק בשפתיו, קודם שיצא כל ראשו, אבל באוזניו לא יוכל לתת, כי קצרות הן. וללשון שני, כשיצא ראשו על צידו, יוכל לתת מום גם באזניו, קודם שיצא ככל ראשו.

**מום בפיו שאינו נראה בשעת**

**אכילה אבל נראה בשעת פעיה**

בפרק ששי יתבאר בעזה"י, שאין הבכור נשחט, אלא אם כן היה בו מום גלוי.

ולדעת רבא, כל מום שבפיו, הנראה בשעת פעיה, כשהבכור צועק ופותח פיו הרבה, **הרי זה נחשב מום שבגלוי**, אף על פי שבשעת אכילה אין המום נראה.

וזו הסיבה שבחניכיים החיצונות, די בכך שינטל מהם מעט, כדי שיחשב הדבר כמום, ובשיניים הפנימיות, אין מום אלא כשנעקרו לגמרי, כי החיצונות נראות יותר, ואף בנטילה מועטת הדבר נראה, אבל פנימיות אין נרעה בהם המום אלא כשנעקרו.

**מי נאמן לומר שבא המום של הבכור מאליו**

כבר נתבאר שבכור אינו נשחט ונאכל במדינה אלא אם כן נפל בו מום מאליו ולא על ידי אדם.

וכשיש בו מום שאינו יכול לבוא בידי אדם כגון בעל חמש רגלים או עינו אחת כשל עגל או עינו אחת קטנה כשל אווז אין כאן שום חשש שאדם עשה בו את המום הזה ולכן הוא נשחט ונאכל במדינה בלא שום עדות שהיה בו המום מאליו.

אבל כשיש בבכור מום, שראוי לבוא בידי אדם, כגון נסמית עינו, או נקטעה ידו, או נסדקה אוזנו, לא הכל נאמנים לומר שבא בו המום מאליו, [ו**לדברי הכל**, **ישראל שאינו רועה של הבהמה**, **נאמן לומר אף יחידי**, **שנפל בו המום מאליו**, **אבל**] **נחלקו חכמים**, **מי מבין המנויים להלן נאמן** [להיות עד בדבר], ומי אינו נאמן:

|  | **רועה ישראלי המעיד על בכור בעלים כהן** | **רועה כהן המעיד על בכור בעלים ישראל** | **רועה כהן המעיד על בכור בעלים כהן** | **כהן המעיד על בכור של קרובו כהן** | **כהן המעיד על בכור של כהן שאינו קרובו** | **כהן המעיד על בכור של עצמו** |
| --- | --- | --- | --- | --- | --- | --- |
| **ביאור א'** | **תנא קמא** | [זה הנקרא במשנתנו רועה ישראל]ו**נאמן** לומר שמאליו נפל המוםשאינו חשוד לשקר כדי לקבל חתיכת בשר מהבכור תמורת עדות שקר [=**ללגימא לא חיישינן**] | [זה הנקרא במשנתנו רועה כהן] ו**אינו נאמן** לומר שנפל המום מאליו כי חשוד שהוא עצמו הטיל בו מום **משום שסבור** מאחר **שהוא** טורח עבור הבעלים **יקבל** מהם **את הבכור**  | **אינו נאמן** כי חשוד שמעיד שקר שנפל המום מאליו כדי שפעם אחת כשיהיה לו בכור ויוטל בו מום הבעלים יעידו גם עבורו בשקר שהמום נפל מאליו [=**חיישינן לגומלין**] | אינו נאמן [כדעת רבי יהושע בן קפוסאי ורבי יוסי] | **נאמן להצטרף לעדות של שנים** [אבל ביחידי אינו נאמן כדעת רבי יהושע בן קפוסאי] **או שנאמן אף יחידי** [כדעת רבי יוסי] | אינו נאמן |
| **רשב"ג** |  | **נאמן** לומר שנפל בו המום מאליו, כי לעולם אין הכהן חשוד לשקר, אלא כשאומר על בכור שזכה בו לעצמו, שנפל בו מום מאליו, אבל לאחרים לא יעיד בשקר. [ומסקנת הסוגיה שכן ההלכה, והכל נאמנים להעיד על הבכור, חוץ מבעליו של הבכור, והוא הדין חוץ מאשתו, כי אשתו כגופו, אבל כל שאר בני אדם נאמנים, ואפילו קרוביו הכהנים ובני ביתו ונשים ועבדים]. | **אינו נאמן** |
| **רבי מאיר** |  | **אינו נאמן** |
|  |
| **ביאור ב'** | **תנא קמא** | [זה הנקרא במשנתנו רועה כהן] ו**אינו נאמן** לומר שמאליו נפל המוםכי חשוד לשקר כדי לקבל חתיכת בשר מהבכור תמורת עדות שקר [=**חיישינן ללגימא**] | [זה הנקרא במשנתנו רועה ישראל] ו**נאמן** לומר שנפל בו המום מאליו ואינו חשוד לשקר להחזיק הבכור בעל מום **כי סבור** שלא הוא יזכה בו כי הוא עם הארץ ו**בוודאי הבעלים יתנוהו לכהן תלמיד חכם** | **אינו נאמן** כי חשוד שמעיד שקר שנפל המום מאליו ושני טעמים לדבר (א) כדי שפעם אחת כשיהיה לו בכור ויוטל בו מום הבעלים יעידו גם עבורו בשקר שהמום נפל מאליו [=**חיישינן לגומלין**]. (ב) כי סבור שהבעלים יתן לו חתיכת בשר מהבכור שסייע לו לשוחטו ומשום כך משקר [=**חיישינן ללגימא**] | מה שמבואר לעיל נתבאר בגמרא לפי ביאור א' אולם יתכן שגם לפי ביאור זה הדינים הנ"ל נכונים ואין חילוק בין ביאור א' לביאור ב' אלא במה שנתפרש ביניהם בדברי תנא קמא. |
| **רשב"ג** |  | **נאמן** לומר שנפל בו המום מאליו כי לעולם אין הכהן חשוד לשקר אלא כשאומר על בכור שזכה בו לעצמו שנפל בו מום מאליו אבל לאחרים לא יעיד בשקר  |
| **רבי מאיר** |  | **אינו נאמן** |

**מי מעיד על ספק בכור שנולד בבית ישראל**

כבר נתבאר בפרקים הקודמים שבהמה שהיא ספק בכור הבעלים מעכבים אותה לעצמם ואינם נותנים אותה לכהן ואחר שייפול בה מום הבעלים יאכלוה.

**לדברי רב חסדא** – מאחר שספק בכור ניתן לבעלים, הרי הם בזה ככהן בבכור הניתן לכהן, ולפיכך, **לדעת רבי יהושע בן קפוסיא**,האומר, שבכור שביד כהן, אין נאמנים עליו כהנים, לומר שנפל בו מום מעצמו, אלא אם כן יהיו שנים שאינם קרוביו של הכהן שהבכור שלו, כך לעניין ספק בכור הניתן לבעליו ישראל, כל ישראל הם ככהנים, ו**אין נאמנים עליו לומר שנפל בו מום מעצמו אפילו ישראלים**, **אלא אם כן יהיו שנים שאינם קרוביו של הבעלים**.

**ולדברי רב נחמן** – ישראלים אינם דומים לכהנים, אף כשהם שווים בכך שהבכור ניתן להם, שרק הכהנים נחשדו להטיל מום בבכור, ולא ישראל, ולפיכך, **הכל מודים**, **ש**ספק בכור שביד ישראל, **אפילו בעליו נאמן עליו יחידי**, **לומר**, **שנפל בו מום מעצמו**.

**מהו החשד שנחשדו**

**הכהנים להטיל מום בבכור**

אף שלדעת רבי מאיר כהנים חשודים להטיל מום בקדשים, אין זה חשד גמור, כמי שראינו אותו חוטא בדבר מסוים, שכן לדעת רבי מאיר, החשוד לדבר אחד חשוד לכל התורה, ואם כן, לדעתו, מאחר שהכהנים חשודים להטיל מום בקדשים, הם חשודים לכל התורה כולה, ולדעתו, החשוד על הדבר, לא דנו ולא מעיד עליו, ואם כן איך אמרה תורה, "וְעַל פִּיהֶם יִהְיֶה כָּל רִיב וְכָל נָגַע", אלא ודאי אין הכהנים נחשבים כמי שעשו בפועל חטא זה של הטלת מום בבכור, אלא **שיש לחוש שמא יעשו כן**.

**דף ל"ו**

**עד מפי עד בעדות בכור**

**לדעת רב אסי ומרימר** – אף על פי שעד אחד נאמן לומר שנפל מום בבכור מאליו [ואפילו אשה נאמנת] מכל מקום רק מי שראה מעצמו נאמן אבל מי ששמע מאחר שראה [=עד מפי עד] **אינו נאמן**.

**ולדעת רב אשי ורב יימר** – אף עד מפי עד **נאמן** לומר שנפל בבכור מום מעצמו. [וכן ההלכה].

**הפה שאסר הוא הפה שהתיר**

כלל בידינו, שאף מי שאינו נאמן להתיר איסור, אם לא הוחזק האיסור אלא על ידו, הרי זה נאמן להתירו, [=הפה שאסר הוא הפה שהתיר].

כגון, אשה המוחזקת כאשת איש, ואסורה לכל העולם, אינה נאמנת לומר שנתגרשה, והותרה לכל. אבל אשה שלא הוחזקה מעולם כאשת איש, ובאה ואמרה "אשת איש הייתי וגרשני בעלי", נאמנת, כי מאחר שהיא עצמה שהחזיקה אותה לאיסור אשת איש, היא עצמה אמרה שנתגרשה, ולכן אינה אסורה, שהפה שאסר, הוא הפה שהתיר.

**מה לי לשקר במקום עדים**

אחד השכיר חמור לחבירו, ואמר לו, לא תלך עמה בדרך נהר פקוד, כי יש שם מים שיכולים להזיק לה, לך בדרך של נרש, שאין בו מים.

עבר השוכר על התנאי, והלך בדרך נהר פקוד, בלא שידעו, ומת החמור.

בא השוכר ואמר, אמנם הלכתי בדרך נהר פקוד, אבל לא היה בו מים, ולא מחמת המים מת החמור, ואם כן מאחר שהקפדת המשכיר היתה, שלא אלך בדרך שיש בה מים, לא עברתי על תנאו, ואינו נחשב כפושע החייב לשלם.

רבא רצה לפוטרו משום [=מי לי לשקר], שלדעתו רבא, הוא נאמן להיפטר בטענה שלא היו באותו דרך מים, כי אם היה רוצה לשקר, היה יכול לומר שהלך בדרך של נרש.

אולם אביי חייבו, כי מאחר שהכל יודעים שיש בנהר פקוד מים, הרי זה כעדות גמורה שיש שם מים, ובשום אופן לא יהא זה נאמן, כנגד עדות גמורה, [=מי לי לשקר במקום עדים **לא אמרינן**].

**לא היו מוחזקים בבהמה שהיא בכור**

**ובא כהן ואמר בכור הוא ומום שבו מאליו נפל**

כבר נתבאר, שהכהן אינו נאמן לומר על בכור שבידו שנפל בו מום מאליו, ולדעת רבי אילעא, כל זה, כשידוע שהבהמה היא בכור, אבל כשלא נודע הדבר, והכהן הוא זה שאומר שהבהמה היא בכור, הוא **נאמן** לומר שמום שיש בה נפל בה מאליו.

ואין סיבת ההיתר משום שהפה שאסר הוא הפה שהתיר, כאשה שאמרה אשת איש הייתי ונתגרשתי, כי אם זו סיבת ההיתר, יש מקום לחלק, ולומר שאין הדברים דומים, כי אשה שאמרה אשת איש הייתי, לא היתה מוכרחת לומר זאת, שכן היא מוחזקת בפנינו כפנויה, ולכן אף שהחזיקה עצמה שהיתה אשת איש, נאמנת לומר שנתגרשה, אבל כהן זה היה מוכרח לגלות שבהמה היא בכור, שהרי הוא בא להראות את המום שבה למומחה, לראות אם מום קבוע הוא או לא, ולכן אין זה נחשב שגילה את הדבר מרצונו שיהא נאמן להתירו.

ומכל מקום, הכהן נאמן, כי אם הוא חשוד שהטיל המום בעצמו, לא היה צריך לבוא לפני מומחה, אלא היה מטיל מום אחר, שהוא ידוע לכל כמום קבוע, ואוכלו, ומתוך כך שבא לשאול את המומחה, ודאי לא הטיל המום בעצמו, וכשהוא מגלה לנו שהבהמה בכור, הוא נאמן לומר שנפל בו המום מאליו.

**מעשה דרבי יהושע ורבן גמליאל**

רבי צדוק הכהן היה לו בכור, והטיל לו שעורים בסל נצרים כדי שיאכל את השעורים, ובתוך כדי שאכל מהשעורים, נפל בו מום מעצמו, על ידי שנחתכה שפתו של הבכור מהסל.

תחילה בא רבי צדוק לשאול את רבי יהושע, האם כשאמרו שכהן אינו נאמן על הבכור שניתן לו, לומר שנפל בו המום מאליו, הוא רק כשהכהן עם הארץ, אבל כשהוא חבר הוא נאמן, ואינו חשוד להטיל בו מום, או שגם כהן חבר אינו נאמן.

וענה לו רבי יהושע – אכן יש חילוק בין כהן חבר לכהן עם הארץ, וכהן חבר נאמן לומר על בכורו שנפל בו מום מעצמו.

ולאחר מכן הלך רבי צדוק לשאול שאלה זו את רבן גמליאל.

וענה לו רבן גמליאל – אין חילוק בין כהן חבר לכהן עם הארץ, ושניהם אינם נאמנים לומר על בכור שלהם, שנפל בו מום מעצמו.

אמר לו רבי צדוק – והלא רבי יהושע אמר לי שיש חילוק ביניהם, וכהן חבר נאמן.

אמר לו רבן גמליאל – המתן עד שיעלו בעלי תריסין [=מגינים. כלומר תלמידי חכמים הנלחמים מלחמתה של תורה] לבית המדרש.

כיון שנכנסו לבית המדרש, עמד [רבי צדוק] השואל, ושאל – כלום חילקנו בין חבר לעם הארץ.

אמר לו רבי יהושע – לאו.

אמר לו רבן גמליאל – והלא משמך אמרו לי הן, עמוד על רגליך, ויעידו בך.

עמד רבי יהושע על רגליו ואמר – היאך אעשה, אילו אני חי והוא היה מת, יכול הייתי להכחישו, ולומר, לא אמרתי לו כן, אבל עכשיו שאני חי, והוא חי, היאך חי יכול להכחיש את החי, [אכן, אמרתי לו שיש חילוק, אבל עכשיו חזרתי בי, ולכן אמרתי שאין חילוק, וגם כהן חבר אינו נאמן].

והיה רבן גמליאל עומד ודורש, ורבי יהושע עומד על רגליו, עד שריננו כל העם, ואמרו לרבי חוצפית המתורגמן עמוד [=שתוק] ועמד.

**הראיתי בכור זה לחכם או**

**מישראל קבלתי אותו במומו**

כבר נתבאר שהכהן שיש ברשותו בכור ונפל בו מום אינו נאמן לומר שנפל בו המום מאליו כי הכהנים חשודים להטיל מום בבכורות.

ולהלן יתבאר בעזה"י (א) מה הדין כשיש בבכור מום, שמעידים עליו עדים שנפל מאליו, אבל אין ידוע אם הוא מום קבוע, והכהן אומר הראיתי מום זה לחכם, ואמר, מום קבוע הוא, האם הכהן נאמן על כך, או שהוא חשוד לשקר גם בדבר זה. (ב) מה הדין כשיש בבכור מום קבוע, והכהן אומר שקיבל את הבכור הזה מישראל במומו כמו שהוא, האם הכהן נאמן על כך, או שהוא חשוד לשקר גם בדבר זה.

**לדעת רב יהודה אמר רב** [שהלכה כמותו] וכן לדעת רפרם – כלל הוא, ש**כל דבר שיכול להיוודע אם שקר הוא או אמת**, **אין בני אדם משקרים בו**, שמא יוכחשו, **ולכן**, **בשני האופנים הללו**, מאחר שדברי הכהן יכולים להיות מוכחשים, באופן (א) על ידי המומחה, שיאמר לא ראיתי את המום, ובאופן (ב) על ידי הישראל, שיאמר, כשנתתי את הבכור היה תם, לכן בשני אופנים אלו, אין לחוש שהכהן משקר, ולכן **הוא נאמן**.

**ולגרסת סורא** – לא נאמר כלל זה מעולם, ו**גם בדבר שיכול להיוודע** אם שקר הוא, **בני אדם משקרים בו**, **ולכן**, באופן (ב), **אין הכהן נאמן לומר שקיבל את הבכור במומו**, וחשוד הוא שהטיל את המום בעצמו. **אבל** באופן (א), **הכהן נאמן לומר שהראה את המום למומחה**, ולא משום שאין בני אדם משקרים בדבר שיכול להיוודע, אלא **משום שאין הכהנים חשודים לאכול קדשים בחוץ**, ואם כן, מאחר שבא לאכול על סמך המום הזה, ודאי הראה אותו לחכם, ואמר לו שהוא מום קבוע.

**רפרם בפומבדיתא**, היה לו בכור, ונתנו לכהן בלא מום, הלך הכהן והטיל בו מום. יום אחד, כשנחלש רפרם בעיניו, בא אליו אותו כהן, שהיה סבור שלא יכיר אותו רפרם מחמת מחלתו, והראה לו את מום הבכור, ואמר לו שקיבל את הבכור מישראל במומו [ולכן אין לחושדו שהוא הטיל בו את המום].

התאמץ רפרם, ופתח את עיניו בכח, והכיר את הכהן, ואמר לו, הלא נתתי לך את הבכור הזה בלא מום.

ואף על פי שארע כן, ששיקר הכהן לומר, שקיבל את הבכור מישראל במומו, לא חזר בו רפרם מהדין שהיה אומר, שהכהן נאמן לומר שקיבל את הבכור במומו, ואין ללמוד מאותו מעשה, שגם שאר כהנים רגילים לשקר בדבר זה, כי כהן זה חצוף גדול היה, שהעיז לבוא לפני רפרם עצמו, עם הבכור שקיבל ממנו, ולומר לו שקיבל אותו מישראל במומו, ומאחר שהיה חצוף כל כך, העיז לומר שקר כזה, אבל שאר כהנים, שאינם חצופים, אינם מעיזים לשקר שקיבלו בכור בעל מום, כשקבלו אותו בלא מום.

**השולח עם הארץ שאינו נאמן על המעשרות**

**שיקנה עבורו תבואה מאדם נאמן**

**האומר לעם הארץ** [החשוד שלא לעשר], **שילך לקנות לו תבואה מאדם נאמן**,[שיש לו רק תבואות מעושרות], והלך השליח והביא תבואה, **אין** התבואה בחזקת תבואה מעושרת, כי יתכן שלא קנה אותה מאדם **נאמן**.

- ומכל מקום אין להביא ראיה מהדין הזה, שאפילו בדבר שיכול להיוודע אם שקר הוא, בני אדם משקרים בו, כי הסיבה שהשליח אינו נאמן שעשה שליחותו, אינה משום שתמיד משקר בדבר שיכול להיוודע, אלא משום שהשליח יכול לומר, אני הייתי סבור שאדם זה שקניתי ממנו הוא נאמן, ואם כן, בכך שיתגלה שקנה ממי שאינו נאמן, לא יראה כמשקר.

**והאומר לעם הארץ** [החשוד שלא לעשר], **שילך לקנות לו תבואה מאדם מסוים שהוא נאמן**,[שיש לו רק תבואות מעושרות], והלך השליח והביא תבואה, הרי זו בחזקת שנקנית מאותו אדם **נאמן**, והיא בחזקת מעושרת.

- ומכל מקום אין להביא ראיה מהדין הזה, שבדבר שיכול להיוודע אם שקר הוא, בני אדם לא משקרים בו, כי הסיבה שהשליח נאמן שעשה שליחותו, אינה משום שתמיד אינו משקר בדבר שיכול להיוודע, אלא משום שהמשלח ציווה לו לקנות ממשהו מסוים, ומאחר שהקפיד ממי לקנות, חושש השליח יותר, שמא יברר אם קנה אצלו, אבל בשאר מקומות משקר גם כשעלול השקר להיוודע.

**ישראל הבא לבדו עם בכור להראות מומו**

כשישראל לבדו מביא את הבכור להראותו למומחה, **אין המומחה רואה אותו**, אם יש בו מום קבוע או לא, שמא יאמר לו המומחה, מום הוא, ומותר לשחוט עליו, וילך וישחטנו לעצמו, ולא יתננו לכהן, כי מאחר שיש בו מום קבוע, הוא נאכל לכל אדם, אלא שיש בכך גזל כהן, ויש לחוש שזה אינו חש לאיסור גזל, ובלבד שלא יאכל מאכל אסור.

וכל זה **כשהמום הוא מום שאינו ידוע לכל כמום קבוע**, **אבל כשיש בבכור מום הידוע לכל כמום קבוע**, כגון שהוא שרוע, [=עינו אחת גדולה ועינו אחת קטנה], **החכם רואה את המום**, אף כשישראל מביא לבדו את הבכור, מאחר, שמעיקר הדין לא היה צריך להראות מום כזה למומחה כלל, שכן ידוע לכל שהוא מום, והסיבה שמראים גם מום כזה לחכם, היא מפני כבודו, ואם כן, זה שחש לכבוד חכם, ולא רצה לעבור עליו, כל שכן שלא יעבור על איסור גזל, שלא לתת את הבכור לכהן, ולכן מותר לחכם לראות את המום שבבכור הזה.

**הכל נאמנים על מומי מעשר**

מעשר בהמה שונה מבכור, וכל אחד נאמן לומר על מעשר שלו שנפל בו מום מאליו.

והסיבה לכך, שמעשר בהמה שונה מבכור, כי הבכור קדושתו מרחם, ואי אפשר למנוע אותה, אבל מעשר בהמה אפשר למנוע ממנו קדושת קרבן, על ידי שיטיל מום בכל עדרו, וכך כל עשירי שיצא יהא בעל מום מתחילתו, שדינו להישחט במדינה ולא להיקרב, ומאחר שבידו להטיל בו מום בהיתר, אינו חשוד שישקר לומר שנפל בו מום קבוע, כדי שישחטו באיסור.

**מי מתיר לשחוט את הבכור**

**א**. **במקום שיש מומחה**.

– לדברי הכל, **אין מתירים אותו אלא על פי מומחה**, שאומר שנפל בו מום קבוע.

**ב**. **ובמקום שאין מומחה**.

– **לדעת תנא קמא** של משנתנו, כשאין מומחה, **אם המום שבו אינו מום מובהק**, **אין יכולים להתירו** כלל, **ואם המום שבו הוא מום מובהק**, **מתירים אותו אף שלושה בני הכנסת**, **שאינם מומחים**. וכן הדין אף בחו"ל בזמן הבית, שהבכור שמחו"ל אינו קרב, אלא ממתינים לו עד שייפול בו מום.

– ו**לדעת רבי יוסי**, לעולם **אין מתירים** את הבכור, אלא על פי מומחה. [ואף על פי שרבי יוסי נימוקו עמו אין הלכה כמותו כנגד רבים].

**דף ל"ז**

**מי מתיר את הנדר**

**לדעת תנא קמא** – **במקום שיש חכם כרב נחמן**, **הוא לבדו מתיר את הנדר**, **ובמקום שאין חכם**, **שלושה מתירים את הנדר**.

**ולדעת רבי יהודה** – **לעולם אין הנדר מותר**, **אלא על ידי שלושה**, **שאחד מהם חכם**. [ושנים האחרים, שמבינים מה שאומרים להם, אף שאינם יודעים מעצמם].

**מכר מאכלים ולאחר מכן**

**נודע שהם מאכלים אסורים**

**לדעת תנא קמא** – המוכר לחבירו דבר מאכל, ולאחר מכן נודע שהוא אסור, כגון שמכר לו בשר בכור, ואחר כך נודע שלא התירו חכם. או שמכר בשר, ואחר כך נודע שהוא טרפה. או מכר פירות, ואחר נודע שהיו טבל. או מכר יין, ואחר כך נודע שהוא יין נסך. **אף על פי שהקונה כבר אכל מקצת ממה שקנה**, **ואם כן**, **כשנודע לו שהיה הדבר אסור**, **והמקח בטל**, **אינו יכול להשיב למוכר את הכל**, **מכל מקום קנסו את המוכר**, **שיחזיר לו את כל הדמים שקיבל ממנו**, אף שאינו משיב לו את המקח. **וכל זה כשהמוכר גרם לקונה לאכול את הדבר האסור**, **אבל אם לא אכלו הקונה**, **כגון שקנה בשר ומכרו לגוים**, או האכילוהו לכלבים, **ולאחר מכן נודע שהיה טרפה**, **כשהמקח בטל**, **המוכר אינו מחזיר לקונה את כל הדמים**, **אלא מנכה מהדמים את השווי האמיתי של הבשר שמכר**, **כלומר שווי של בשר טרפה**, **כי בשר כזה קיבל הקונה**,ואין למוכר אלא להשיב מה שנטל מעות בשר כשר, שהם יתרות על שווי בשר טרפה.

**ולדעת רבי שמעון בן אלעזר** – **אין הדין הנ"ל**, [**שעל המוכר להשיב את כל הדמים**, **אף כשהקונה אכל מהמאכל**, ואינו יכול להשיב כולו], **אלא בדבר שהנפש קצה בו**, כגון נבלות וטרפות שקצים ורמשים, שבזה, כשנודע לקונה שאכל איסור, אין לו שום הנאה מאכילתו. **אבל בדבר שאין הנפש קצה בו**, כגון בשר בכור, ופירות טבל, ויין נסך, **מאחר שנהנה הקונה באכילה**, **אין המוכר משיב לו את כל הדמים**, **אלא מעט פחות**. [**וכל זה באופן שעל ידי אכילת הקונה**, **נפסד המוכר**, שאם היה המאכל קיים, היה ניתן לתקנו, כגון בכור, אם היה שלם, היה ניתן להראות את מומו גם אחר השחיטה, כדעת רבי יהודה, ושמא היה המומחה מתירו, ופירות טבל, אם היו קיימים, היה ניתן לתקנם, ויין נסך, כגון שהיה מעורב ביין כשר, שלדעת רבן גמליאל, אם היה קיים, היה יכול למכור התערובת לגוי בשווי היין הכשר].

סליק פרק כל פסולי המוקדשין

פרק ששי על אלו מומין

**דף ל"ז**

[ויקרא כ"ב כ'-כ"ד] **כֹּל אֲשֶׁר בּוֹ מוּם לֹא תַקְרִיבוּ** כִּי לֹא לְרָצוֹן יִהְיֶה לָכֶם. וְאִישׁ כִּי יַקְרִיב זֶבַח שְׁלָמִים לַה' לְפַלֵּא נֶדֶר אוֹ לִנְדָבָה בַּבָּקָר אוֹ בַצֹּאן תָּמִים יִהְיֶה לְרָצוֹן **כָּל מוּם** לֹא יִהְיֶה בּוֹ. **עַוֶּרֶת** אוֹ **שָׁבוּר** אוֹ **חָרוּץ** אוֹ **יַבֶּלֶת** אוֹ **גָרָב** אוֹ **יַלֶּפֶת** לֹא תַקְרִיבוּ אֵלֶּה לַה' וְאִשֶּׁה לֹא תִתְּנוּ מֵהֶם עַל הַמִּזְבֵּחַ לַה'. וְשׁוֹר וָשֶׂה **שָׂרוּעַ וְקָלוּט** נְדָבָה תַּעֲשֶׂה אֹתוֹ וּלְנֵדֶר לֹא יֵרָצֶה. **וּמָעוּךְ וְכָתוּת וְנָתוּק וְכָרוּת** לֹא תַקְרִיבוּ לַה' וּבְאַרְצְכֶם לֹא תַעֲשׂוּ.

[דברים ט"ו י"ט-כ"ג] **כָּל הַבְּכוֹר** אֲשֶׁר יִוָּלֵד בִּבְקָרְךָ וּבְצֹאנְךָ הַזָּכָר תַּקְדִּישׁ לַה' אֱלֹקֶיךָ לֹא תַעֲבֹד בִּבְכֹר שׁוֹרֶךָ וְלֹא תָגֹז בְּכוֹר צֹאנֶךָ. לִפְנֵי ה' אֱלֹקֶיךָ תֹאכֲלֶנּוּ שָׁנָה בְשָׁנָה בַּמָּקוֹם אֲשֶׁר יִבְחַר ה' אַתָּה וּבֵיתֶךָ. **וְכִי יִהְיֶה בוֹ מוּם פִּסֵּחַ אוֹ עִוֵּר כֹּל מוּם רָע** לֹא תִזְבָּחֶנּוּ לַה' אֱלֹקֶיךָ. **בִּשְׁעָרֶיךָ תֹּאכֲלֶנּוּ** הַטָּמֵא וְהַטָּהוֹר יַחְדָּו כַּצְּבִי וְכָאַיָּל. רַק אֶת דָּמוֹ לֹא תֹאכֵל עַל הָאָרֶץ תִּשְׁפְּכֶנּוּ כַּמָּיִם.

[דברים י"ז א'] **לֹא תִזְבַּח לַה' אֱלֹהֶיךָ שׁוֹר וָשֶׂה אֲשֶׁר יִהְיֶה בוֹ מוּם** כֹּל דָּבָר רָע כִּי תוֹעֲבַת ה' אֱלֹקֶיךָ הוּא.

**על אלו מומים שוחטים את הבכור**

כבר נתבאר בפרקים הקודמים, שבכור תם קרב למזבח, [כמו שנאמר, "כָּל הַבְּכוֹר אֲשֶׁר יִוָּלֵד בִּבְקָרְךָ וּבְצֹאנְךָ הַזָּכָר תַּקְדִּישׁ לַה' אֱלֹקֶיךָ לֹא תַעֲבֹד בִּבְכֹר שׁוֹרֶךָ וְלֹא תָגֹז בְּכוֹר צֹאנֶךָ. לִפְנֵי ה' אֱלֹקֶיךָ תֹאכֲלֶנּוּ שָׁנָה בְשָׁנָה בַּמָּקוֹם אֲשֶׁר יִבְחַר ה' אַתָּה וּבֵיתֶךָ"], ובכור שנפל בו מום, אינו קרב למזבח, אלא נאכל במדינה, [כמו שנאמר, "וְכִי יִהְיֶה בוֹ מוּם פִּסֵּחַ אוֹ עִוֵּר כֹּל מוּם רָע לֹא תִזְבָּחֶנּוּ לַה' אֱלֹקֶיךָ. בִּשְׁעָרֶיךָ תֹּאכֲלֶנּוּ הַטָּמֵא וְהַטָּהוֹר יַחְדָּו כַּצְּבִי וְכָאַיָּל"].

והכלל הוא, ש**כל מום שנתקיימו בו שני דברים אלו**. (**א**) שהוא **מום קבוע**. (**ב**) שהוא **מום גלוי**. הרי זה מום שהבכור נפסל על ידו מהקרבה, ומעתה הוא נאכל במדינה, אבל מום שאינו בגלוי, או מום שאינו קבוע, אינו פוסל את הבכור מהקרבה, ואינו מתירו להיאכל במדינה.

ולהלן יתבאר בעזה"י, מניין כלל זה למד. [ובהמשך הפרק יתבארו בעזה"י פרטי הכלל הזה].

**א**. **מכלל ופרט וכלל**.

מתחילה רצו לומר, שדין זה שהבכור נשחט על מום שבגלוי ואינו חוזר, למד בכלל ופרט וכלל, שנאמר, "וְכִי יִהְיֶה בוֹ מוּם פִּסֵּחַ אוֹ עִוֵּר כֹּל מוּם רָע".

"וְכִי יִהְיֶה בוֹ מוּם" – כלל.

"פִּסֵּחַ אוֹ עִוֵּר" – פרט.

"כֹּל מוּם רָע" – כלל.

וכל מקום שנאמר כלל ופרט וכלל, כל שהוא כעין הפרט בכלל אותו דין, ואם כן, כל שהוא כעין הפרטים האמורים בכתוב, "פִּסֵּחַ אוֹ עִוֵּר", שהם מומים שבגלוי ואינם חוזרים, דינו כמותם, ואם ישנו בבכור, הבכור נפסל להקרבה, ונאכל במדינה.

**> אולם דחו זאת**, כי אם דין זה למד בכלל ופרט, יש לך ללמוד, שרק מה שהוא כעין הפרט בכל תכונותיו, יהיה כמותו, והפרטים האמורים בכתוב, יש להם שלוש תכונות, (א) מומים שבגלוי [רגל ועין נראים לכל]. (ב) מומים קבועים שאין להם רפואה [רגל חתוכה ועין עיוורת אינם חוזרים לקדמותם]. (ג) מומים שמבטלים אבר ממלאכתו [פיסח בטל מהילוך ועיוור בטל מלראות]. ואם כן, רק מומים שמתקיימים בהם כל הדברים הללו, יפסלו את הבכור מהקרבה, ויתירו לשוחטו במדינה, ואולם במשנה מבואר, שחסרון באוזן, הוא מהמומים שהבכור נשחט עליהם, אף על פי שלא מתקיים במום זה אלא שהוא מום שבגלוי ואינו חוזר, אבל אין המום הזה מבטל את האוזן ממלאכת השמיעה.

**ב**. **מריבוי ומיעוט**.

ומסקנת הגמרא, שדין זה, שהבכור נשחט על כל מום שבגלוי ואינו חוזר, למד מ**הריבוי**, "**כֹּל מוּם** רָע", ה**מלמד**, **שעל כל מום שיהיה בבכור**, **הוא נשחט במדינה**, **ואפילו אין המום מבטל את האבר ממלאכתו**.

**אלא שכנגד הריבוי הזה**, הבא ללמד שעל כל המומים הבכור נשחט, **יש שני לימודים**, **הממעטים**. (**א**) **מום שבנסתר**. (**ב**) **מום החוזר**.

- **דין זה**, **שאין הבכור נשחט על מום נסתר**, **למד מהכתוב**, "כֹּל **מוּם רָע**", הבא ללמד, שאין הבכור נשחט אלא על מום רע, כלומר על מום שבגלוי, שניכר לכל, ומנוולו, ומחשיבו כרע.

- **וללשון ראשון**, **דין זה**, **שאין הבכור נשחט על מום עובר**, **למד הוא מסברא**, שכן הדין בכל הקדשים, דווקא שכשיש בהם מום קבוע, הם נפסלים להקרבה, ונפדים, אבל כשיש בהם מום עובר, אינם נפסלים מהקרבה, ואינם נפדים, [כפי שיתבאר בעזה"י להלן], ואם כן, הוא הדין לבכור, לא יפסל מהקרבה, אלא על ידי מום קבוע. **וללשון שני**, דין זה, שאין הבכור נשחט על מום עובר, למד **מהכתוב** "**פִּסֵּחַ אוֹ עִוֵּר**", הבא למעט מום שאינו קבוע כפיסח ועיוור.

**מניין שכל פסולי המוקדשים נפדים**

**ואין נפדים אלא על מום קבוע**

**נאמר**, "**וְאִם כָּל בְּהֵמָה טְמֵאָה אֲשֶׁר לֹא יַקְרִיבוּ מִמֶּנָּה קָרְבָּן לַה'** וְהֶעֱמִיד אֶת הַבְּהֵמָה לִפְנֵי הַכֹּהֵן. וְהֶעֱרִיךְ הַכֹּהֵן אֹתָהּ בֵּין טוֹב וּבֵין רָע **כְּעֶרְכְּךָ הַכֹּהֵן כֵּן יִהְיֶה**. וְאִם גָּאֹל יִגְאָלֶנָּה וְיָסַף חֲמִישִׁתוֹ עַל עֶרְכֶּךָ", **ללמד שיש בהמה הקרויה טמאה**, שאינה ראויה להקרבה, **ודינה לפדיון**.

**ואין הכוונה לבהמה ממין הבהמות הטמאות** כסוס או חמור, שכן דין בהמות אלו מבואר בכתוב אחר, "וְאִם בַּבְּהֵמָה הַטְּמֵאָה וּפָדָה בְעֶרְכֶּךָ וְיָסַף חֲמִשִׁתוֹ עָלָיו וְאִם לֹא יִגָּאֵל וְנִמְכַּר בְּעֶרְכֶּךָ", המלמד, שהמקדיש בהמה טמאה אינה קדושה קדושת הגוף אלא קדושת דמים, ונפדית.

ואם כן, הכתוב הראשון אינו מדבר בבהמה טמאה ממש, **אלא בבהמה שהיתה ראויה לקרבן**, **ונפל בה מום**, ומחמת המום הכתוב קורא אותה טמאה, כי המום פוסל אותה להקרבה כבהמה טמאה, ולימד הכתוב, שבהמה שהיתה ראויה לקרבן, ונפל בה מום, נפדית, אף על פי שכבר היתה קדושה קדושת הגוף להיקרב למזבח.

**ודווקא כשנפל בה מום קבוע**, **שלעולם לא תהיה ראויה עוד לקרבן**, **שנאמר** "**אֲשֶׁר לֹא יַקְרִיבוּ מִמֶּנָּה**", אבל נפל בה מום עובר, אינה נפדית, אלא ימתין עד שיעבור המום, ויקריבנה.

**מומי אוזן שהבכור נשחט עליהם**

**א**. **נפגמה** [=חסרה].

בכור שנפגמה [=חסרה] **אוזנו מן החסחוס**, הוא גדר אמצעי שבאוזן, שהוא קשה, וכשנפגם אינו חוזר, הרי זה מום שבגלוי ואינו חוזר, והבכור נשחט עליו, ובלבד שתהא שיעור הפגימה **כדי שתחגור ציפורן**, כלומר שכשיעבירו על החסחוס צפורן, היא תיכנס לתוך הפגימה ותתעכב בה.

ואין חילוק בדבר, **בין** אם נעשה מום זה **בידי אדם**, **או** שכך היתה תחילת יצירתו **בידי שמים**, שנולד הבכור עם המום הזה, בכל אופן הבכור נשחט על המום הזה.

אבל בכור שנפגמה אוזנו מן העור, הוא האליה הרכה של האוזן, מאחר שכשהיא נפגמת, היא חוזרת לקדמותה, הרי זה מום החוזר, ואין הבכור נשחט עליו.

**ב**. **נסדקה**.

בכור שנסדקה אוזנו **סדק כלשהו**, **אף על פי שלא חסרה** כלום, הרי זה מום שבגלוי ואינו חוזר, והבכור נשחט עליו.

ואין חילוק בדבר, **בין** אם נעשה מום זה **בידי אדם**, **או** שכך היתה תחילת יצירתו **בידי שמים**, שנולד הבכור עם המום הזה, בכל אופן הבכור נשחט על המום הזה.

**ג**. **ניקבה**.

**לדעת התנא של משנתנו** ולדעת תנא קמא בברייתא – בכור שנקבה אוזנו **נקב בשיעורה כזה**, **שמלא גרגיר כרשינה יכול לעבור בו**,הרי זה מום שבגלוי ואינו חוזר, והבכור נשחט עליו. [וכרשינא הוא צמח הנקרא בלשון הגמרא הינדא].

**ולדעת רבי יוסי ברבי יהודה בברייתא** – שיעור הנקב שהבכור נשחט עליו, הוא **אף נקב כשיעור עדשה**, [וקרובים דבריהם להיות שווים, כי כרשינא אינה גדולה מעדשה אלא מעט].

**ובנקב בשיעור זה הבכור מותר להישחט במדינה**, **אבל להיפסל למזבח הוא נפסל גם בנקב קטן יותר**, שכן מבואר לעניין רציעת עבדים, ששיעורה בחור קטן יותר מנקב כעדשה, ובכל זאת עבד עברי כהן אינו נרצע, משום שנקב הרציעה פוסל אותו מעבודה, הרי שלפסול מעבודה ומהקרבה, די בנקב קטן, אבל להכשיר את הבכור להישחט במדינה, צריך נקב גדול יותר.

**ד**. **יבשה**.

**לדעת התנא של משנתנו** ולדעת תנא קמא בברייתא – בכור שיבשה אוזנו בשיעור כזה, **שאם תנקב**, **לא תצא ממנה טיפת דם**, הרי זה מום שבגלוי ואינו חוזר, והבכור נשחט עליו.

**ולדעת רבי יוסי בן המשולם** – אוזן יבשה אינה מום, אלא אם כן יבשה כל כך, עד **שהיא נפרכת במשמוש הידים**.

**רציעת העבד**

עבד עברי שלא רצה לצאת לחירות בסוף שש שנות עבדותו, נקנה לאדון לעבד עד היובל, ברציעה, שנאמר, "וְאִם אָמֹר יֹאמַר הָעֶבֶד אָהַבְתִּי אֶת אֲדֹנִי אֶת אִשְׁתִּי וְאֶת בָּנָי לֹא אֵצֵא חָפְשִׁי. וְהִגִּישׁוֹ אֲדֹנָיו אֶל הָאֱלֹהִים וְהִגִּישׁוֹ אֶל הַדֶּלֶת אוֹ אֶל הַמְּזוּזָה וְרָצַע אֲדֹנָיו אֶת אָזְנוֹ בַּמַּרְצֵעַ וַעֲבָדוֹ לְעֹלָם", וכן נאמר, "וְהָיָה כִּי יֹאמַר אֵלֶיךָ לֹא אֵצֵא מֵעִמָּךְ כִּי אֲהֵבְךָ וְאֶת בֵּיתֶךָ כִּי טוֹב לוֹ עִמָּךְ. וְלָקַחְתָּ אֶת הַמַּרְצֵעַ וְנָתַתָּה בְאָזְנוֹ וּבַדֶּלֶת וְהָיָה לְךָ עֶבֶד עוֹלָם", והרציעה היא, שינקוב האדון חור באוזנו של העבד, ונחלקו החכמים במה רוצעים, ומה רוצעים.

**א**. **במה רוצעים.**

**לדעת רבי יוסי ברבי יהודה** – אף על פי שנאמר בכתוב "הַמַּרְצֵעַ", מאחר שנאמר גם "וְלָקַחְתָּ", הרי זה מלמד, שלא רק במרצע רוצעים, אלא אף **בכל דבר שיכול האדון לקחתו בידו**, ולעשות בו חור בכוחו, כגון סול [=קנה של עץ מחודד הנקרא שפוד], וסירה [=קוץ], ומחט, ומקדח, ומכתב [=עט ברזל], [ואינו פוסל לרציעה אלא את הסם, שעושה את החור בעצמו, ולא מכח הרוצע].

**ודעת לרבי** – מאחר שנאמר בכתוב "הַמַּרְצֵעַ", הרי זה מלמד שאין רוצעים אלא בכלי הדומה למרצע כלומר **בכלי מתכת**.

**ב**. **את מה** **רוצעים**.

**לדעת יודן** **בריבי** – רוצעים את האליה, שהיא **הבשר** **הרך** **שבאוזן**.

**ולדעת חכמים** – רוצעים את תנוך האוזן, הוא **הגדר האמצעית שבתוך האוזן**, [ומאחר שלפי דברי חכמים הרציעה היא במקום שאינו מתרפא, הרי זה נחשב למום בכהנים, ולכן, כהן שהוא עבד עברי, אינו נרצע, כי אסור לעשות בכהנים מום].

**טומאת שדרה וגולגולת של מת**

כל עצמות המת [חוץ מהשדרה והגולגולת], אינם מטמאים באוהל בפני עצמן, [אלא רק במגע ובמשא], ורק כשיהיו יחד רוב בנין עצמות המת [=], או רוב מניין עצמות המת [=], או שיעור רובע הקב של עצמות המת, הן מטמאות באוהל.

ושדרה וגולגולת של מת, מטמאות כל אחת בפני עצמה, אף באוהל, ובלבד שיהיו שלמות, אבל אם חסרו השדרה והגולגולת, כפי השיעור שיתבאר בעזה"י להלן, אינן מטמאות באוהל.

**א**. **שיעור חסרון השדרה שלא תטמא באוהל**.

**לדעת בית שמאי** – רק **כשחסרה השדרה שתי חוליות**, אינה מטמאה באוהל.

**ולדעת בית הלל** – **אף כשחסרה השדרה חוליה אחת**, אינה מטמאה באוהל.

**ב**. **שיעור חסרון הגולגולת שלא תטמא באוהל**.

**לדעת בית שמאי** – רק **כשחסרה הגולגולת** [שיעור גדול של] **כמלא מקדח**, [כלומר, שיש בה חור כגודל מקדח], אינה מטמאה באוהל.

**ולדעת בית הלל** – **אף כשחסרה הגולגולת** כשיעור [קטן יותר, והוא], שאם היה חסרון כזה באדם חי, היה מת, הרי זו אינה מטמאה באוהל. ורב תחליפא בר אבודימי אמר לרב חסדא משמו של שמואל מה הוא השיעור הזה, [לדברי רב ספרא שמואל אמר זאת מעצמו, ולדברי רב שמואל בר יהודה שמואל שנה כן בברייתא], ששיעור זה הוא **כשיעור סלע**, [כלומר כשתחסר הגולגולת כשיעור סלע, לא תטמא באוהל].

**ויש כמה אופנים לבאר דברי בית שמאי ובית הלל**.

> **לדברי רב חסדא**, **שיעור כמלא מקדח**, **שווה לשיעור סלע**, [שכן יש ללמוד מדין חלון שנעשה בין שני בתים, שיתבאר בעזה"י להלן], **ו**אם כן, על כרחך, **כשאמרו בית שמאי מלא מקדח**, לא התכוונו לשיעור מלא מקדח בצמצום, שכן שיעור זה שווה לשיעור סלע שאמרו בית הלל, ואין כאן מחלוקת, אלא **כוונת בית שמאי לשיעור מלא מקדח וחיסומו**, כלומר לשיעור של נקב שנעשה על ידי המקדח, כשאחר שנעשה בו החור, מצדדים אותו ומרחיבים את הנקב, כדי שיכנס מקדח ויוצא בריווח, **ושיעור זה גדול** משיעור מלא מקדח מצומצם, וכמו כן גדול הוא **משיעור סלע שאמרו בית הלל**. [דברים אלו אמר רב חסדא בלשון ספק, כלומר יתכן שניתן ליישב כך את דברי בית שמאי ובית הלל. ולפירוש רש"י, רב תחליפא הסכים עמו, ואמר לו, שלא יאמר זאת בלשון ספק, אלא ודאי כן הוא. אולם לפירוש התוס', רב תחליפא אמר לרב חסדא, שאין לו ליישב יישוב שאינו ודאי, ועליו לטרוח ליישב הדבר באופן ודאי].

> **לדברי רב פפא** [בדף ל"ח], רק **שיעור של מקדח גדול שווה לשיעור סלע**, **אבל בית שמאי** לא **דיברו** במקדח גדול, אלא **במקדח סתם**, **ושיעורו קטן משיעור סלע שאמרו בית הלל**. [ודבריו נדחו, כי בפירוש אמרו חכמים בברייתא, ששיעור מלא מקדח של בית שמאי, הוא מלא מקדח גדול. ואמנם לדעת רבי מאיר בברייתא, שיעור מלא מקדח שאמרו בית שמאי, הוא מלא מקדח קטן של רופאים, ואם כן ניתן ליישב דברי רב פפא כדעת רבי מאיר. אלא שמכל מקום יש להקשות על דברי רב פפא, כי לפי דבריו נמצא, שבית שמאי מקלים, ובית הלל מחמירים, ובאמת לא נמנה דין זה בין הדברים שבית שמאי מקלים ובית הלל מחמירים].

> **ולדברי רב נחמן** [בדף ל"ח] [מה שנתבאר בדין חלון שבין שתי בתים, ששיעור מקדח שווה לשיעור סלע, אינו מדבר לא במקדח סתם, ולא בסלע סתם, אלא במקדח גדול וסלע נירונית, ששיעורם גדול גם משיעור מקדח סתם, וגם משיעור סלע סתם, אבל שיעור סלע סתם אינו כשיעור מקדח סתם, אלא שיעור מקדח סתם גדול יותר, כלומר] **שלושה שיעורים יש** כאן, ואלו הם מהגדול לקטן, (**א**) **מלא מקדח גדול שהוא כסלע נירונית**. (**ב**) **מלא מקדח סתם**. (**ג**) **סלע סתם**. **ודעת בית הלל**, **ששיעור חסרון הגולגולת הוא השיעור הקטן של סלע**, [ומיד כשתחסר הגולגולת שיעור קטן כזה לא תטמא]. **ודעת בית שמאי**, **ששיעור חסרון הגולגולת גדול יותר**, **לדברי חכמים** השיעור של בית שמאי הוא **כמלא מקדח גדול**, **ולדברי רבי מאיר**, השיעור של בית שמאי הוא **כמלא מקדח סתם** הוא מקדח של רופאים.

**שיעור מאור** [=חלון] **להביא טומאה מבית לבית**

שני בתים שיש ביניהם קיר משותף ובו חלון מזה לזה ומת באחד מהבתים פעמים שהטומאה עוברת דרך החלון גם לבית השני ופעמים שאין הטומאה עוברת דרך החלון לבית השני ודבר זה תלוי בגודלו של החלון ובאופן שבו נעשה החלון ובאופן תשמיש החלון.

**א**. **חלון שנעשה מאליו** – **כשגודלו כשיעור מלא אגרוף גדול**, כאגרוף בן אבטיח, שלדברי רבי יוסי הוא כראש גדול של אדם, **הטומאה עוברת דרכו**. ואם אינו גדול כל כך, נחשב הוא כסתום, ואין הטומאה עוברת דרכו.

**ב**. **חלון שנעשה בידי אדם** [כדי שיכנס בו האור] – **כשגודלו כמלא מקדח גדול של לשכה**, שהוא כפונדיון האיטלקי, או כסלע נירונית, שהוא כשיעור מלא נקב של עול [שעושים בו נקב, ותוקעים בו יתד, לקשור רצועות העול], **הטומאה עוברת דרכו**. ואם אינו גדול כשיעור הזה, נחשב הוא כסתום, ואין הטומאה עוברת דרכו.

**דף ל"ח**

**מדיני טומאת כלי חרס**

בעניין טומאת כלי חרס נאמר, "וְכָל כְּלִי חֶרֶשׂ אֲשֶׁר יִפֹּל מֵהֶם אֶל תּוֹכוֹ כֹּל אֲשֶׁר בְּתוֹכוֹ יִטְמָא וְאֹתוֹ תִשְׁבֹּרוּ", ללמד, שכלי חרס אינו מקבל טומאה אלא מתוכו, [כלומר מבית קיבולו].

ולפיכך, **כלי חרס שאין לו תוך** [=בית קיבול], **אינו מקבל טומאה כלל**, כי אין לו מהיכן להיטמא. [ואף שכעין זה מצינו בכלי שטף, שבדרך כלל אינם מקבלים טומאה אלא כשיש להם בית קיבול, ובכל זאת, אם ראויים הם לקבל טומאת מדרס, מחמת שהם משמשים לישיבה או שכיבה, מקבלים הם כל טומאה אף על פי שאין להם בית קיבול, כלי חרס אינם כן, כי כלי חרס אינם ראויים לטומאת מדרס, מאחר שאין עושים מהם כלי ישיבה ושכיבה, כי ישברו אם ישבו או ישכבו עליהם].

**וכלי חרס שיש לו תוך** [=בית קיבול], **מטמא מתוכו בלבד**, **כלומר**, **אם נגעה טומאה בתוכו**, **כולו טמא**, [בין מתוכו ובין מגבו], **אבל אם נגעה טומאה מגבו**, **אינו נטמא כלל**, [לא מתוכו, ולא מגבו, ואף לא במקום נגיעת הטומאה].

**מדיני טומאת כלי שטף**

כלי עץ נקראים כלי שטף, משום שטהרתם במים, כמו שכתוב, "וְכָל כְּלִי עֵץ יִשָּׁטֵף בַּמָּיִם".

**א**. **כלי שטף שיש לו בית קיבול**.

**מדין תורה**, **כלי שטף שיש לו בית קיבול**, **מקבל טומאה מאב הטומאה**, כגון משרץ, וטמא מת, ורוק ומי רגלים של זב וזבה, **וכשאחד מהדברים הללו נוגע בו**, **בין מתוכו ובין מגבו נטמא כולו**.

**אבל מוולד הטומאה**, **כמשקים טמאים**, **מדין תורה כלי שטף אינו מקבל טומאה**, **וחכמים הם שגזרו על כלי שטף שיקבלו טומאה גם ממשקים טמאים**, [והסיבה לכך, כי אם היו נוהגים בכלים שנגעו במשקים טמאים ככלים טהורים, היו טועים לומר, שכמו כן דין כלים שנגעו ברוק ומי רגלים של זב וזבה, ועל ידי זה היו באים לידי טומאת טהרות, כי באמת כלים שנגעו ברוק ומי רגלים של זב וזבה טמאים מהתורה], ומכל מקום, מאחר שטומאת כלים שנגעו במשקים טמאים אינה מהתורה, כשהם חוזרים ומטמאים תרומה וקדשים, אין לשרוף את התרומה והקדשים, שאינם כתרומה וקדשים הטמאים טומאה מהתורה, שדינם לשרפה, **וכדי שיהא היכר לדבר**, **שטומאת כלים מחמת משקים טמאים אינה מהתורה**, [ולא ישרפו תרומה וקדשים הנוגעים בהם], עשו היכר לטומאה זו, שאינה כשאר דברים המטמאים כלי שטף, ו**אמרו**, **שמשקים טמאים אינם מטמאים את כלי שטף לגמרי**, [בין מתוכם ובין מגבם], **אלא כשנגעו בהם מתוכם**, **אבל כשנגעו משקים טמאים מאחורי כלי שטף**, **לא נטמא תוכו של כלי שטף**, אלא מקום הנגיעה שמאחור בלבד.

**ב**. **כלי שטף שאין לו בית קיבול**.

**מדין תורה**, רוב כלי עץ שאין להם בית קיבול, **אינם מקבלים טומאה כלל**, שנאמר, "מִכָּל כְּלִי עֵץ אוֹ בֶגֶד אוֹ עוֹר אוֹ שָׂק", להקיש כלי עץ לשק וללמד, שכשם שהשק הוא דבר שיש לו בית קיבול, כך כלי עץ המוזכרים בכתוב, הם כלי עץ שיש להם בית קיבול, אבל כלי עץ שאין לו בית קיבול, אינו מקבל טומאה כלל.

**וכל זה ברוב כלי עץ**, **שאינם ראויים לקבל טומאת מדרס**, **אבל כלי עץ שראויים לקבל טומאת מדרס**,שהם מיועדים לישיבה או שכיבה, מאחר שמקבלים טומאת מדרס, **מקבלים גם שאר טומאות**.

**וכלים אלו**, **שראויים לקבל טומאה אף שאין להם בית קיבול**, **מדין תורה מקבלים טומאה רק מאב הטומאה**, כגון משרץ, וטמא מת, ורוק ומי רגלים של זב וזבה, **וכשאחד מהדברים הללו נוגע בכלי שטף** כזה, הראוי לקבל טומאה, **בין מתוכו**,[כלומר מהצד שמניחים עליו ומשתמשים בו], **ובין מגבו**, **נטמא כולו מהתורה**.

**אבל ממשקים טמאים**, **כלים אלו מקבלים טומאה רק מדברי חכמים**,כפי שנתבאר לעיל, לעניין כלים שיש להם בית קיבול, **אלא שבדבר זה**, **חמורים כלים אלו שאין להם בית קיבול**, **מכלים שיש להם בית קיבול**, **שבכלים שיש להם בית קיבול**, נתבאר לעיל, ש**עשו היכר** לדבר שהטומאה מדברי חכמים, **שאם נטמאו ממשקים מגבם**, **לא נטמא תוכם**, וכל זה בכלים שיש להם בית קיבול, **אבל כלים שאין להם בית קיבול**, **אף כשנטמאו ממשקים**, שטומאתם מדברי חכמים, אף על פי כן, **מכל צד שיגעו בהם המשקים**, **בין מתוכם**, [כלומר מהצד שמניחים עליהם ומשתמשים בהם], **ובין מגבם**, **נטמא כל הכלי**. והסיבה שלא הוצרכו לעשות היכר שטומאה זו מדברי חכמים, כי סמכו על ההיכר שעשו בכלי עץ שיש להם בית קיבול. [וזהו הדין שהעיד עליו חזקיה בן עקש, משמו של רבן גמליאל הזקן, לפני רבן ביבנה].

**מומי עין שהבכור נשחט עליהם**

**א**-**ב**-**ג**. **מומים בריס העין**.

ריס של עין, הוא בבת העין, כלומר העור המכסה את העין, ו**הוא** הנקרא **עפעף**.

וכשארע בריס של בכור אחד מהדברים הבאים. (**א**) **נקב**. (**ב**) **פגם** [=חסרון]. (**ג**) **סדק**. הרי זה מום, והבכור נשחט עליו במדינה.

**ד**. **דק**.

בכור שיש בעינו מום הנקרא דוקין שבעין, הרי זה מום קבוע, שהבכור נשחט עליו במדינה, ודוקין שבעין זה, הוא **קרום דק המכסה את העין**. ויש חילוק בין קרום שחור לקרום לבן.

דק שחור נחשב מום, רק כשהוא שקוע בעין, אבל כשהוא צף על העין אינו מום.

ודק לבן נחשב מום, רק כשהוא צף על העין, אבל כשהוא משוקע בעין אינו מום. [וסימן לדבר, שבלבן, הצף נחשב למום, הוא חולי הנקרא ברקא, שהוא לבן וצף, וגם כן נחשב מום].

**ה**. **תבלול**.

העין יש בה שחור, הוא הנקרא אישון, שדרכו נכנס האור לעין, וסביב השחור יש עיגול המקיפו, [והוא נקרא במשנה סירא], וסביב הסירא יש לבן.

ותבלול **הוא מום המבלבל את גבולות העין**, **שהסירא נפסקת על ידי השחור הנכנס לתוך הלבן**, **או שהסירא נפסקת על ידי הלבן הנכנס לתוך השחור**.

**לדעת רבי מאיר** – **בשני האופנים הללו**, הבכור נשחט על המום הזה.

**ולדעת רבי יוסי** [ומשנתנו] – אין הבכור נשחט על כך, אלא **רק כשהלבן נכנס לשחור**, שנחשב הדבר כמום בשחור, שהוא מום בעין עצמה, אבל כשהשחור נכנס ללבן, שהדבר נחשב כמום בלבן, אין הבכור נשחט על כך, כי הלבן אינו נחשב כעין ממש, אלא כשומן העין, [שנאמר, "יָצָא מֵחֵלֶב עֵינֵמוֹ"], ואם כן, אין כאן מום בעין, אלא בשומן העין, ולכן אין הבכור נשחט עליו.

**ו**. **חלזון או נחש**.

בכור שיש לו בעינו חולי הנקרא חלזון או נחש, [ובלע"ז לימו"ן], הרי זה מום קבוע, שהבכור נשחט עליו במדינה.

ואמר רבה בר בר חנה, סח לי רבי יוחנן בן אלעזר, זקן [כהן] אחד היה בשכונתינו, ורבי שמעון בן יוסי לקוניא שמו, ומימי לא עברתי לפניו, פעם אחת עברתי לפניו, אמר לי, שב בני שב, והראה לי עין בבכור שניתן לו, ואמר לי, הנה יש בה חלזון, מום קבוע לשחוט עליו, וזהו נחש שאמרו חכמים.

ואף על פי שאמרו, אין אדם רואה מומים לעצמו, אבל מורה הלכה לתלמידים, ותלמידים מורים לו.

וכל זה כשהיה מורה ההלכה הזו גם קודם שבא מעשה לידו, אבל אם רק כשבא מעשה לידו הורה כן, והוא צריך לאותה הוראה, אין שומעים לו.

**ז**. (**עצב**) [**עינב**].

מום קבוע נוסף ממומי העין שהבכור נשחט עליו, הוא עצב או עינב, ולא נתפרש בסוגיה מהו.

**ח**. **חוורוור הקבוע**.

חוורוור הוא **חולי שיש בעין טיפות לבנות**, ואם היה בבכור חולי זה בקביעות, הרי זה מום קבוע, ששוחטים עליו את הבכור. ונחלקו חכמים כמה זמן יהא החוורוור בבהמה ונדע שהוא מום קבוע בה.

**לדעת רבי מאיר בברייתא** – כל בהמה שיש בעיניה חוורוור **ארבעים יום** הרי זה מום קבוע, והבכור נשחט עליו.

**ולדעת משנתנו וכן לדעת רבי יהודה** – כל בהמה שיש בעיניה חוורוור **שמונים יום**, הרי זה מום קבוע, והבכור נשחט עליו. **וכן דעת רבי חנינא בן אנטיגנוס**, **ולדעתו**, **לא די בבדיקה אחת בתחילת שמונים יום ובדיקה שניה בסוף שמונים יום**, כי כשתיבדק רק באופן הזה, לא נוכל לדעת שבאמת החוורוור קבוע, כי יתכן שבינתים הלך וחזר, ואין חוורוור קבוע אלא אם כן היה שמונים יום רצופים, **ולכן יש לעשות שלוש בדיקות בתוך שמונים יום**. [רש"י מפרש שיש לבדוק שלוש פעמים חוץ מהבדיקה של היום הראשון, סך הכל ארבע בדיקות. ורבינו תם מפרש, שיש לבדוק שלוש פעמים עם הבדיקה של היום הראשון]. ואמר רב נחמן בר יצחק, שבדיקות אלו יהיו משולשות. [ואם כן, לפירוש רש"י, הבדיקות הללו שמלבד היום הראשון, הן, אחת לאחר 26 יום ומחצה, שזה בסוף 27 ימים ומחצה, ושניה לאחר עוד 26 ימים ומחצה, שזה סוף יום 53, ושלישית לאחר עוד 27 יום, שזה סוף 80 יום. ולפירוש רבינו תם, בדיקה ראשונה בתחילת שמונים יום, ובדיקה שניה באמצע שמונים יום, ובדיקה שלישית בסוף שמונים יום].

**ט**. **מים קבועים**.

**בהמה שעיניה נוטפות מים בקביעות**, הרי זה מום קבוע, ואם ארע כן בבכור, הרי זה נשחט על המום הזה. ונחלקו חכמים כמה זמן יהא החוורוור בבהמה ונדע שהוא מום קבוע בה.

**לדעת רבי מאיר** – כשיהיו המים הללו בבהמה **שמונים יום** הרי זה מום קבוע והבכור נשחט עליו.

**ולדעת רבי יהודה** – אין המים מום קבוע, אלא **אם** כן **עשו לבהמה במשך שלושה חדשים רפואה המועילה להם ולא הועילה**.

והרפואה המועילה להם היא, **שתחילה יאכילו את הבהמה במשך חודש וחצי תבן ומספוא** [=חציר] **לח**, [כלומר שגדל באדר וניסן, בסוף החורף, שהקרקע לחה], **ולאחר מכן יאכילוה חודש וחצי תבן ומספוא** [=חציר] **יבש**, [כלומר שגדל באלול ותשרי, בסוף הקיץ, שהקרקע יבשה], ואם לא נרפאה מהמים הנוטפים מעיניה הרי זה מום קבוע.

ונאמרו בגמרא כמה פרטים בעניין הרפואה הזו.

החציר המועיל לרפואה זו, הוא חציר שגדל בשדה בית הבעל, [שגדלה על מי גשמים], אבל אם האכילוה בחציר שגדל בשדה שלחין, [שצריך להשקותה], אין הדבר מועיל לה, ולכן, גם אם לא נרפאת, אין בכך ראיה שהמים שנוטפות עיניה מום קבוע הוא.

והסדר המועיל לרפואה, הוא דווקא כשתחילה מאכילים אותה לח, ואחר כך יבש, אבל אם שינו את הסדר, או האכילוה יחד לח ויבש, אין הדבר מועיל לה, ולכן גם אם לא נרפאת, אין בכך ראיה שהמים שנוטפות עיניה מום קבוע הוא.

אכן בדבר זה נסתפקו, האם מאכילים אותה לח בזמן הלח, ויבש בזמן היבש, כלומר באדר וניסן יאכילוה חודש וחצי מהלח, וימתינו עד אלול, ואז יאכילוה חודש וחצי מהיבש, [ואם כן הבדיקה היא למעלה מחצי שנה]. או שניתן להאכילה את היבש מיד בגמר אכילת הלח, שבחצי שני של חודש ניסן, יאכילו אותה תבן ומספוא מתבואה יבשה של אלול ותשרי שעברו, [ואם כן הבדיקה היא שלושה חדשים ממש].

ולדברי רבי יוחנן משום רבי פנחס בן ערובא, השיעור של החציר הזה, שיש להאכיל אותה בכל יום, הוא כגרוגרת.

**דף ל"ט**

ונסתפקו במערבא [=ארץ ישראל], האם בכל סעודה מאכילים אותה מהחציר הזה, או די להאכילה בכל יום בסעודה ראשונה בלבד.

ואם מאכילים אותה בכל סעודה, פשוט הוא שניתן להאכילה בין קודם הסעודה ובין לאחריה, אבל אם מאכילים אותה רק בסעודה ראשונה, יש להסתפק, האם דווקא קודם הסעודה יאכילוה, כי רק אז הדבר מועיל לה, [ככל סם שנאכל כל הסעודה], או שניתן להאכילה גם אחר הסעודה.

וכמו כן קודם שתיה ודאי הדבר מועיל לה כשעורים שהיא אוכלת קודם השתיה והן מועילות לה אבל יש להסתפק אם גם אחר השתיה הדבר מועיל לה.

וכמו כן, כשהבהמה אינה קשורה, ודאי הוא מועיל לה, [שנוח לה לאוכלו], אבל כשהיא קשורה, יש להסתפק אם הוא מועיל לה.

וכמו כן, כשהיא אוכלת עם בהמה אחרת, ודאי הוא מועיל לה, [שנוח לה לאכול עמה], אבל כשהיא לבדה, יש להסתפק אם הוא מועיל לה.

וכמו כן כשהוא נאכל בשדה ודאי הוא מועיל לה [כי נוח לה לאכול באויר הפתוח], אבל בעיר וכן בגינה הסמוכה לעיר יש להסתפק אם הוא מועיל לה.

> ואם כן, כדי שיועיל לה בוודאי, יש לאוכלו קודם סעודה ראשונה, וקודם שתיה ראשונה, כשאינו קשור, ולהאכילו עם דבר אחר, ובשדה. ולאחר מכן להאכילו גם בין סעודה לסעודה.

**אכל ולא נרפא ממים קבועים**

**ממתי נידון כבעל מום**

נתבאר, שבהמה שיש לה מים קבועים, נבדקת על ידי רפואה שלושה חודשים, ואם לא נרפאת, בידוע שיש בה מום קבוע.

ונסתפק פנחס אחיו של שמואל, האם מאחר שנבדקה ולא נרפאת, נודע שמתחילה היה בה מום קבוע, או שרק מסוף הבדיקה היא נידונית כבהמה שיש בה מום קבוע.

ונפקא מינה, לבהמה שהקדישה לקרבן, שאם נפל בה מום קבוע, היא נפדית, וארע שהיו מים נוטפים מעיניה, והחל לבודקה ברפואה הנ"ל, וקודם שסיים הבדיקה, פדה אותה, ומעל בדמים, ולאחר מכן סיים הבדיקה, ולא נרפאת בבדיקה, ומעתה, אם נחשבת כבעלת מום מתחילה, נמצא שמעות הפדיון קדשו לפדות בהמה בעלת מום, וכשמעל בהם, חטא, אבל אם רק מעכשיו היא נידונית כבעלת מום, מעות שנפדית בהם בעודה תמה, לא פדו אותה, ולא קדשו, [שאין פודים קדשים תמימים], ולא מעל בקדשים.

וכששמואל נתבקש להשיב על השאלה הזו, ענה לאחיו, "פִּסְחִים בָּזְזוּ בַז", כלומר, כשם שדבר זה, שפסחים יבזזו בז, הוא דבר שאין הדעת סובלתו, האיך יתכן שיהיו חגרים בוזזים ביזה, כך שאלתך היא שאלה מחודדת, ש**איני יודע** תשובה עליה.

**מומי חוטם שהבכור נשחט עליהם**

**א**. **ניקב**.

בכור שניקב חוטמו כלפי חוץ, כלומר שניקבה מחיצה חיצונית שלו, והנקב נראה לחוץ,הרי זה מום שבגלוי ואינו חוזר, והבכור נשחט עליו.

אבל אם נקבה מחיצה החולקת את החוטם, ואין הנקב נראה בחוץ, אין זה מום שבגלוי, ואין הבכור נשחט עליו.

**ב**. **נפגם** [=חסר].

בכור שנפגם [=חסר] חוטמו, [מבחוץ], הרי זה מום שבגלוי ואינו חוזר, והבכור נשחט עליו.

**ג**. **נסדק**.

בכור שנסדק חוטמו, [מבחוץ], הרי זה מום שבגלוי ואינו חוזר, והבכור נשחט עליו.

**מומי פה שהבכור נשחט עליהם**

**א**-**ב**-**ג**. **מומי השפה**.

בכור שארע בשורה החיצונית של שפתו, אחד מהדברים הבאים. (**א**) **נקב**. (**ב**) **פגם** [=חסרון]. (**ג**) **סדק**. הרי זה מום שבגלוי ואינו חוזר, והבכור נשחט עליו במדינה.

אבל כשארע אחד מהדברים הללו בחלק הפנימי של השפה, מאחר שאין הדבר נראה בחוץ, אין זה מום שבגלוי, ואין הבכור נשחט עליו.

**ד**-**ה**. **מומי החניכיים החיצונות**.

החניכיים החיצונות, הן חלק החניכיים שבאמצע הפה, שבו הבהמה חותכת את העשב, והם נראות בנקל כלפי חוץ, ולכן אם ארע בהן אחד משני הדברים הללו. (**א**) **פגם** [=חסרון] כלשהו. (**ב**) **גמימה**, כלומר שנעשה בהן חתך כעין סדק, אף בלא חסרון. הרי זה מום שבגלוי ואינו חוזר, והבכור נשחט עליו במדינה.

**ו**. **מום החניכיים הפנימיות**.

החניכיים הפנימיות הן כל חלק החניכיים, שבו קבועות השיניים הטוחנות, [הקרויות בגמרא תיומות, או מתאימות, על שם שכל שן נראית כשתים]. ולדברי הכל, כשארע בהן פגם או גמימה, אין הדבר נראה לחוץ, ואין זה מום שבגלוי, לפסול את הבכור מהקרבה.

אבל נחלקו חכמים, מה הדין כשנעקרו החניכיים הללו לגמרי.

**לדעת משנתנו ותנא קמא בברייתא** – **כשנעקרו** החניכיים הפנימיות לגמרי, הרי זה מום שבגלוי ואינו חוזר, ו**הבכור נשחט עליו במדינה**.

**ולדעת רבי יהושע בן קפוסאי** – כשנעקרו החניכיים הפנימיות לגמרי, **אין זה מום לעניין זה שהבכור נשחט עליו** במדינה, **אבל מהקרבה הוא נפסל**, וימתין שייפול בו מום אחר וישחטנו.

**ולדעת רבי חנינא בן אנטיגנוס** – אף כשנעקרו החניכיים הפנימיות לגמרי, **אין זה מום כלל**, **לא לעניין זה שהבכור נשחט עליו במדינה**, **ואף לא להיפסל מהקרבה**, אלא עדיין הבכור כשר להקרבה.

**מחוסר אבר שאינו גלוי**

**בכור שחסר בו אבר מבפנים**, **אינו נידון כבעל מום להתירו להישחט במדינה**, שכן אין שוחטים את הבכור אלא על מומים שבגלוי, כפי שנתבאר בתחילת הפרק.

**וכמו כן**, **קדשי מזבח שחסר בהם אבר מבפנים**, **אינם נידונים כבעלי מום**, **לעניין זה שיהיה ניתן לפדותם**, להוציאם לחולין, כי בעניין המומים שמביאים את הקדשים לידי פדיון נאמר, "עַוֶּרֶת אוֹ שָׁבוּר אוֹ חָרוּץ אוֹ יַבֶּלֶת אוֹ גָרָב אוֹ יַלֶּפֶת" ללמד שאין נפדים אלא על מומים שבגלוי.

**ונסתפק רב אחדבוי בר אמי**, **האם** חסרון אבר שבפנים אינו נחשב כלל כמום, ו**ניתן אף להקריב בכור ושאר קרבנות שחסר בהם אבר מבפנים**, **או שלהקרבה הם נפסלים** על ידי חסרון אבר מבפנים.

וצדדי הספק הם, שמצד אחד נאמר, "תָּמִים יִהְיֶה לְרָצוֹן", כלומר רק מי שהוא שלם יקרב, אבל מי שהוא חסר לא יקרב, ובכלל זה מחוסר אבר מבפנים. ומצד שני נאמר, "לְרָצוֹן כָּל מוּם לֹא יִהְיֶה בּוֹ", כלומר יקרב כל מי שאין בו מום, ובכלל זה מי שחסר בו אבר מבפנים, כי אינו נחשב כמי שיש בו מום.

ולהלן יתבאר בעזה"י האם נפשט ספקו של רב אחדבוי בר אמי.

**הקרבת בהמה שיש בה כליה אחת**

- **לדעת ברייתא אחת**, מהכתוב, "וְאֵת שְׁתֵּי הַכְּלָיֹת וְאֶת הַחֵלֶב אֲשֶׁר עֲלֵיהֶן אֲשֶׁר עַל הַכְּסָלִים וְאֶת הַיֹּתֶרֶת עַל הַכָּבֵד עַל הַכְּלָיֹת יְסִירֶנָּה", שמשמע ממנו, שמקטירים את שתי הכליות, יש ללמוד, ש**אין להקריב אלא בהמה שיש לה שתי כליות**, אבל בהמה שיש לה כליה אחת או שלוש אינה קרבה.

- **ולדעת ברייתא שניה**, מהכתוב "וְאֵת שְׁתֵּי הַכְּלָיֹת וְאֶת הַחֵלֶב אֲשֶׁר עֲלֵיהֶן אֲשֶׁר עַל הַכְּסָלִים וְאֶת הַיֹּתֶרֶת עַל הַכָּבֵד עַל הַכְּלָיֹת יְסִירֶנָּה", שמשמע ממנו שמסיר כליה אחת להקטרה, יש ללמוד, ש**מקריבים אפילו בהמה שיש לה כליה אחת**.

**ונאמרו בגמרא ארבע ביאורים למחלוקת זו**.

**א**. **נחלקו אם חסרון שבפנים פוסל**.

מתחילה אמרו, שלדברי הכל אין בהמה נבראת עם כליה אחת, וכשנמצאת בבהמה כליה אחת, ודאי חסרה כליה נוספת, והרי זו בהמה שחסר בה אבר מבפנים.

לדעת הברייתא הראשונה – כשחסר בבהמה אבר מבפנים, היא נפסלת להקרבה.

ולדעת הברייתא השניה – כשחסר בבהמה אבר מבפנים, אינה נפסלת מהקרבה.

**ב**. **אין כאן מחלוקת וכל ברייתא מדברת באופן אחר**.

לדברי רב חייא בר יוסף, הכל מודים שיש בהמה הנבראת עם כליה אחת, אבל כשבהמה נבראת בשתי כליות, וחסרה כליה אחת, היא נפסלת מהקרבה, כי חסרון אבר מבפנים פוסל.

**הברייתא הראשונה מדברת**, **בבהמה שנבראת בשתי כליות**, **ולאחר מכן חסרה אחת**, ולכן היא פסולה, כי חסרון אבר מבפנים פוסל.

**והברייתא השניה מדברת**, **בבהמה שנבראת עם כליה אחת**, **ולא חסרה ממנה כלום**, ולכן היא כשרה להקרבה.

[אולם דחו זאת, כי מתוך לשון הברייתא הראשונה, המשווה דין בהמה שיש בה כליה אחת לבהמה שיש לה שלוש כליות, משמע, שבשני האופנים מדובר בבהמה שכך תחילת ברייתא, ולא שחסרה כליה].

**ג**. **נחלקו אם יש בהמה הנבראת עם כליה אחת**.

שוב אמרו, שלדברי הכל, חסרון אבר מבפנים פוסל, ולכן כשבהמה נבראת בשתי כליות, וחסרה כליה אחת, היא נפסלת מהקרבה. ונחלקו מה הדין כשנמצאת בבהמה כליה אחת, ולא ניכר שהיה בה כליה נוספת.

לדעת הברייתא הראשונה – אין בהמה נבראת עם כליה אחת, ולכן אף על פי שלא ניכר שהיתה בה עוד כליה, ודאי היתה בה כליה נוספת, וחסרה, ואם כן היא פסולה מהקרבה, כבהמה שחסר ממנה אבר מבפנים.

ולדעת הברייתא השניה – יש בהמות הנבראות עם כליה אחת, ומאחר שנמצא בה כליה אחת, ואין ניכר בה חסרון כליה אחרת, ודאי בכליה אחת נבראת, ולא חסר בה שום אבר מבפנים, ולכן היא כשרה להקרבה.

**ד**. **אין כאן מחלוקת וכל ברייתא מדברת באופן אחר**.

לדברי רבי יוחנן, הכל מודים שאין בהמה נבראת עם כליה אחת, וכמו כן הכל מודים שחסרון אבר מבפנים פוסל, ואם כן, כשנמצאת כליה אחת בבהמה, ודאי היתה בה כליה נוספת, וחסרה, והבהמה פסולה, ואין כאן שום מחלוקת.

**הברייתא הראשונה מדברת בבהמה שחסרה כליה אחת קודם שנתקבל דמה בכלי**, ולכן היא פסולה, כי עד שיתקבל דם הקרבן בכלי, המום פוסל את הקרבן [כפי שיתבאר בעזה"י להלן].

**והברייתא השניה מדברת בבהמה שחסרה כליה אחר שנתקבל דמה בכלי**, ששוב המום אינו פוסל אותה מהקרבה, ולכן היא כשרה, ומקטיר כליה אחת שנשתיירה בה.

**מום בין שחיטה לקבלה או בין קבלה לזריקה**

כבר מבואר בכמה מקומות, שבהמה שיש בה מום, פסולה לקרבן, ו**לדעת רבי זירא אמר רב**, **המום פוסל את הקרבן אף אם ארע** אחר השחיטה, **בין השחיטה לקבלה**, [כגון שעשה חריץ באוזן הבהמה בין השחיטה לקבלה], שנאמר בעניין פר חטאת של כהן משיח, "וְלָקַח הַכֹּהֵן הַמָּשִׁיחַ מִדַּם הַפָּר", ללמד, שתהא קבלת הדם מהפר שהיה קודם לכן, כלומר שיהא תמים כבשעת השחיטה.

והואיל וגלתה תורה שהמום פוסל עד קבלת הדם בקרבן זה, הוא הדין לעניין שאר קרבנות, שהמום פוסל בהם עד קבלת הדם, **בין קדשי קדשים ובין קדשים קלים**.

**אבל אחר קבלת הדם**, **אף קודם זריקת הדם**, **אין המום פוסל**, שכן מבואר, שלדעת רבי יהושע, כל הזבחים שבתורה, [אם נטמא או חסר כל הבשר והחלב קודם זריקה, אין זורקים את הדם, כי נאמר, "וְעָשִׂיתָ עֹלֹתֶיךָ הַבָּשָׂר וְהַדָּם", ללמד שאם אין בשר אין דם, אבל] אם נשתייר מהם בשעת זריקה, אפילו רק כזית בשר טהור, או כזית חלב טהור, וכל שאר הבשר והחלב טמא או חסר, זורק את הדם, ואף על פי שהבשר והחלב חסרים, מכל מקום אין זו סיבה שלא לזרוק את הדם.

**שעות פוסלות בקדשים**

נאמר בעניין קרבן פסח, "שֶׂה תָמִים זָכָר בֶּן שָׁנָה יִהְיֶה לָכֶם", ללמד, שבכל הוויותיו, כלומר בכל עבודות הקרבן, [שחיטה קבלה הולכה וזריקה], יהיה בן שנה. [אבל אין ללמוד מכאן שבכל הוויותיו יהיה תמים, כי כבר נתבאר, שאחר קבלת הדם, שוב אין המום פוסל את הקרבן].

ומתוך כך שהזהירה תורה על קרבן פסח שבכל עבודותיו יהיה בן שנה, משמע, שיש אופן שיתכן שבשחיטה יהיה השה בן שנה, ובעבודות אחרות יהיה יותר מבן שנה, וזה יתכן אם שנה האמורה בקרבנות, היא ממש מעת לעת משעה שהבהמה נולדה, כגון, אם נולד השה בשעה שמינית של י"ד בניסן אשתקד, אינו נחשב כבן שנה אלא עד שעה שמינית של י"ד בניסן בשנה זו, ועל כך הזהירה תורה, שאם מביאים אותו לקרבן פסח, יגמרו את כל ההקרבה קודם שתעבור שנתו.

ומכאן, ששעות פוסלות בקדשים, **כלומר כל מקום שאמרה תורה בן שנה**, **הוא שנה שלמה מעת לעת מהשעה שבה נולד**. [והוא הדין לבן שתים או בן שלוש].

"**וּמָעוּךְ וְכָתוּת וְנָתוּק וְכָרוּת לֹא תַקְרִיבוּ לַה'** וּבְאַרְצְכֶם לֹא תַעֲשׂוּ"

בעניין המומים הפוסלים את הבהמות מהקרבה, נמנו המומים הללו, "וּמָעוּךְ [=שמעכו ביד עד שנימוח] וְכָתוּת [=שכתתו באבנים עד שנימוח] וְנָתוּק [=שנתקו ביד ומחובר מעט] וְכָרוּת [=שנתקו בסכין ומחובר מעט חיבור שהוא פחות מחיבור נתוק]", ונחלקו חכמים באיזה אבר המומים הללו פוסלים.

**לדעת רבי יהודה** – **כל הדברים הללו פוסלים את הבהמה בין אם היו בגיד ובין אם היו בביצים**.

**ולדעת רבי אליעזר בן יעקב** – **כל הדברים הללו פוסלים את הבהמה רק כשהיו בגיד אבל לא כשהיו בביצים**.

**ולדעת רבי יוסי** – **מעוך וכתות פוסלים את הבהמה בין בגיד ובין בביצים אבל נתוק וכרות פוסלים את הבהמה רק כשהיו בגיד ולא כשהיו בביצים**.

ונאמרו בגמרא שני אופנים לבאר מחלוקת זו

**א**. **נחלקו אם חסרון אבר מבפנים פוסל**.

מתחילה רצו לומר, שלדברי הכל, כל הדברים הללו נחשבים כאבר חסר, אלא שאין החסרון ניכר בחוץ אלא בגיד, אבל בביצים החסרון אינו ניכר, ונחשב הוא כאבר חסר מבפנים. ובזה נחלקו.

לדעת רבי יהודה – חסרון אבר מבפנים, פוסל כמו חסרון אבר מבחוץ, ולכן, גם בביצים, כל הדברים הללו פוסלים.

ולדעת רבי אליעזר בן יעקב – חסרון אבר מבפנים, אינו פוסל, ולכן, רק בגיד, שהחסרון ניכר בחוץ, הדברים הללו פוסלים, אבל בביצים, שהחסרון נחשב כחסרון מבפנים, אין הדברים הללו פוסלים.

[אולם דחו ביאור זה, כי לפי זה אין להבין, מדוע רבי יוסי מחלק בין מעוך וכתות, שפוסל גם בביצים, לבין נתוק וכרות, שאינו פוסל אלא בגיד].

**ב**. **נחלקו אם דברים אלו בביצים גלויים הם**.

לדברי הכל, כשארע אחד מהדברים הללו בגיד, הרי זה נחשב כמום גלוי, ולכן הבהמה נפסלת לקרבן, אבל כשארע הדבר בביצים, נחלקו אם הדבר נחשב כמום גלוי.

לדעת רבי יהודה – דברים אלו בביצים, נחשבים כמומים גלויים, כי ניכרים הם, שכן כשהביצים ממועכות או כתותות, הן מתכווצות, ואינן כבתחילה, והרי זה ניכר, וכשהן כרותות או נתוקות, הן תלויות, ואינן כבתחילה, והרי זה ניכר, ולכן כל הדברים הללו נחשבים כמום גלוי אף בביצים.

ולדעת רבי אליעזר בן יעקב – דברים אלו בביצים, אינם נחשבים כמומים גלויים, כי פעמים גם כשהביצים שלמות הן מתכווצות או נתלות ואם כן דברים אלו אינם סימן היכר למום ולכן המומים הללו נחשבים כמומים שאינם גלויים, ואינם פוסלים את הבהמה.

ודעת רבי יוסי – שמעוך וכתות נחשבים כמום, כי כשהביצים מעוכות וכתותות, הרי יש בהן חסרון, וחסרון פוסל, אבל כשהם כרותות ונתוקות, אין בהן חסרון, ואין בדבר מום.

**מומים המיוחדים בזכר או בנקבה**

**א**. **פגימה בזובן של זכר**.

הזובן הוא כיס שהגיד חבוי בתוכו, ואם הוא נפגם, הפגם אינו חוזר ומתרפא, והרי זה מום קבוע, והבכור נשחט עליו.

ודווקא כשנפגם הזובן, הרי זה מום קבוע, אבל כשניטל כל הזובן, הוא חוזר וגדל כבתחילה, ולכן כשניטל הזובן כולו, אין זה מום קבוע, ואין הבכור נשחט עליו.

ודווקא בזובן הפגימה היא מום קבוע, אבל בגיד עצמו הפגימה אינה מום קבוע, כי כשנפגם הגיד, פגימתו חוזרת.

**ב**. **פגימה בעריה של נקבה**.

העריה הוא בית הרחם של נקבה, ומבואר במשנה, שאם נפגמה, הרי זה מום קבוע, [וכשארע הדבר בבהמת קדשים, היא נפסלת להקרבה, ויוצאת לחולין בפדיון], ומסתבר שהכוונה לפגימה בפתח בית הרחם, שהוא גלוי, שהרי אין המומים פוסלים אלא כשהם בגלוי.

**מומי זנב שהבכור נשחט עליהם**

**א**. **פגימה בעצם מעצמות הזנב**.

הזנב מורכב מחוליות של עצמות, ואם נפגם [=חסר] הזנב עד העצם כלומר שנפגם גם מעט מהעצם אין המכה מעלה ארוכה והרי זה מום קבוע והבכור נשחט עליו.

אבל אם נפגם הזנב בין החוליות בלא שתיפגם העצם המכה מעלה ארוכה ואין זהב מום קבוע ולכן אין הבכור נשחט עליו.

**ב**. **נפצל ראש הזנב**.

מה שנתבאר, שכשנחסר רק בשר מהזנב אינו מום, הוא רק כשנחסר בשר בין החוליות, אבל **אם נקלף העור והבשר בסוף הזנב**, אחר החוליה האחרונה, **והעצם האחרונה נראית**, **אף על פי שהעצם עצמה לא נפגמה**, הרי זה מום קבוע, והבכור נשחט עליו.

**ג**. **חוליות זנב רחוקות זו מזו**.

כשחוליות זנב רחוקות זו מזו, עד שיש בין אחת לחברתה **מלא אצבע** [**של** **רוחב אגודל**] **בשר**, הרי זה מום קבוע, שהבכור נשחט עליו.

**מדיני ציצית**

**א**. **כמה חוטים הוא נותן**.

**לדעת בית שמאי** – נותנים **ארבעה** חוטים.

**ולדעת בית הלל** – נותנים **שלושה** חוטים.

**ב**. **כמה תהא הציצית משולשלת**.

**לדעת בית שמאי** – **ארבע אצבעות** [שכל אצבע היא **אגודל**,ויחד הם רוחב טפח].

**ולדעת בית הלל** – **שלוש אצבעות** [שכל אצבע היא **אגודל**, ויחד הם רוחב שלושת רבעי טפח].

- **לפי הפירוש הראשון** של רש"י, **שלשול הציצית הוא**, **מה שהטלית תלויה תחת הבגד**, מלבד האורך שלה ממקום הטלתה בבגד עד סופו.

- **ולפי הפירוש השני של רש"י** שלו הסכימו התוס', **שלשול הציצית הוא אורך הגדיל** [=החלק הקשור שבציצית].

- **ולפי הפירוש של רש"י במסכת מנחות**, **שלשול הציצית הוא אורך הענף** [=החלק שאינו קשור שבציצית].

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**© כל הזכויות שמורות י.א.ה.**

**bekitsur1@gmail.com**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_